Mi Thupi 6 Tonawknak Ding Thu Cu President In Hnawl - Chinland Today Media\nMi Thupi 6 Tonawknak Ding Thu Cu President In Hnawl\nDecember 1, 2014 4:41 am·0 comments\nRampi Dindaan Hrampi remsal dingah mi thupi 6 tonawk ding ih Pyidaungsu Hluttaw in a relcatmi cu tufangah cun a cangthei hrih lo ding tiah rampi hotu ih aiawh thusimtu mipi pehtlainak lam tlangbawi in a rel. Rampi Hotu cun pawlkom parah hrambun in tonawk ding a duh a si. Mi thupi 6 tonawknak hrangih an hrilmi tlangpar mi pawl aiawhtu ding Dr Aye Maung cun rampi dindaan hrampi remsalnak hrangih Pyidaungsu Hluttaw ih a relcatmi cu thupi zetih ngaihven sak a mawi na’n tiah a sim.\nDindaan Hrampi cu sanman in semrem dingah Pyidaungsu Hluttaw in mi thupi 6 tong aw dingin tuih thla ni 25 ahkhan poimawh zetin thu an thunlut ih eltu um loin nemhnget a rak si. Mi thupi 6 tonawknak ahhin Rampi Hotu, Pyithu Hluttaw Hotu, Amyotha Hluttaw Hotu, Pi Aung San Suu Kyi, Tlangpar mi pawl pawlkom aiawhtu pakhat le ralkap hotu tla an si.\nRampi Hotu ih thuphuangtu mipi pehtlaihnak lam tlangbawi zung ih Pyidaungsu tlangbawi U Ye Htut cun hih relcatmi cu tufangah cun a si thei hrih lo tiin a rel.\n“Tufangah cun a si thei lo ding, hih tonawknak hicu! Ziangahtile kannih lamih naih tum daan le annih lamih in naih tum daan thuhla umdaan an bangawk lonak hnihkhat a um a si.\nA veikhatnak October thla ni 30 ahkhan pawlkom pi 5, hih pawlkom 5 ti tikah ramthuhla lam party tete ah kan ti asile Hluttaw sungah siseh, Hluttaw lenglam ih ummi party pawl komkhawmmi hruaitu pawl sawm in relkhawmnak rak thok a si. Atu ahcun ramthuhla lam ihsin mi pakhat lawng a si ding vek khin a cang. Hitiih bangran awk lonak tete a um. Cun tlangpar mi pawl lam ihsin asile mani ah rampi hotu thawn an tonawk ahkhan tlangpar mi pawl lam khal in mi tam deuh telh bet an duh vek khin a lang. Cunah tufangah cun a cangthei lonak a si, ka ti.”\nOctober thla sungah Uknak lam, daan suahnak lam, ramthuhla party, ralkap, hrilawknak commission tiin burte 5 par hrambun in tonawknak rak tuahmi a si. October thla cem zawngah cun a reihlanah hiti vek tonawknak tuah sal dingin tumtahnak neih a si thu, atuih Hluttaw ih relcat hnu ahcun hiti vek tonawknak nei sal ding cu a harsa thlang tiah U Ye Htut cun a rel.\nRampi Hotu ih lungput thawn pehpar in mi thupi 6 tonawknak hrangih hrilmi tlangpar mi pawl aiawhtu Dr Aye Maung cun a hmuhdaan hitin a sim.\n“Pyidaungsu Hluttaw ih dindaan hrampi timi thuhla pahtlang theidaan lamzin cu tonawknak in remrel kan duh. Thuhla felfai ih thunluhmi parah thupi zetin lakin ruatkhawm sehla kan duh. Ziangahtile Rampi Hotu in Pyidaungsu Hluttaw parah ṭuanvo a nei a si. Dindaan hrampi bangtuk in asile a sangbikmi hrampi cu daan tuahnak lam hrampi a simi Pyidaungsu Hluttaw hi a si. Hluttaw palai 140 pawl ih thu an thunlutmi khi zoh sehla a fiang ko. Curuangah hih harsatnak hi lan thei daan lamzin pakhat lawng a simi Dindaan hrampi remsalnak thuhla tawlrel rerotu Pyidaungsu Hluttaw ih Parliament ihsin hmakhatte ah dil theih a si tikah hih thu ruat ṭha dingah rampi hotu ah ṭuanvo a um.\nPyidaungsu Hluttaw ih thunluhmi mi thupi 6 thu umdaan ahcun Uknak lam, Daan tuahnak lam Hluttaw pahnih, ralkap, a thupi deuhmi doldaltu party le tlangpar mi pawl aiawhtu tla ti duhnak a si tiin Dr Aye Maung cun a simfiang. Mi thupi 6 tonawknak ihsin Dindaan hrampi thubuai lan thei ding a zum thu tla a rel.\n“Daan tuahnak lam ihsin a fekmi thuhla umdaan ca a thleng a si ahcun rampi hotu ṭuanvo rori a si thlang. Ralkap hotu khal in thuhla felfai zetin a cohlang thei ko ding. Mi thupi 6 tonawk dingih thuhla tuahmi hi kan zate ih suahlannak lamzin pakhat a si. Pyidaungsu ih suahlannak, dindaan hrampi ṭunghmunnak ih suahlannak tihi kannih khal in kan pom a si. Nehnak lamzin a zawhtu Pyidaungsu Hluttaw ih thiltidaan tiah ka ruat. Kannih tla kan ṭuankhawm tlang thei ve asile thuanthu roling pakhat remcang tein dindaan hrampi cu remsal thei ah a cang ding.”\nAtufangah hicun ralkap hotu ih lungput suahmi a um hrih lo. Pyidaungsu Hluttaw cun dindaan hrampi remsalnak hrangah zohfel sal in reltlang a si zo ih nehhnu ih tuah dingmi Hluttaw thu relkhawmnak ah dindaan hrampi remsalnak hrangih daan hrap thunluh ding an nei a si.\nKawlram Media Khawvel Ah Famkimnak Ngaingai A Um Hrih Lo Tiin Suu Kyi In Sim


CHIN MIPHUN THUANTHU BAZAR AH ZUAR! - Hre Mang\nCHIN MIPHUN THUANTHU BAZAR AH ZUAR!\nCHIN MIPHUN THUANTHU BAZAR AH ZUAR:\nTHE CHIN HISTORY ON SALE\nMiphun pakhat a damcak maw, ziangtluk upattlak asi timi cu mipi pawlin miphun thuanthu ziangtluk ziktluak zetin senpi vangtlang mipi lungput tthum awknak hngetkhoh zet nei in lamzin dingah an fehpi thei timi zoh in cuai thlai asi. Pathian nung betu miphun hrang ahcun Pathian thu in a simmi vekin senpi vangtlang thawn a pehtlai mi thu ziangtin thuthluknak tuah asi ih miphun thuanthu zianglam hawi in a feh, Bible zirhmi nunthuthlung (life principle) vekin ziangtluk mipi pawlin thuthluknak tintian ah an nunpi timi in cuai thlai theih asi. Pathian thawn pehtlaih nak, cozah kumpi le society pehtlaih lairelnak, pumpak le a bur pehtlaih nak, insang le pumpak nunah ziangtluk in Bible nunthuthlung an nunpi timi parah zoh in cuai thlai asi. Lennak in miphun thuanthu a tuahtha lo, a hrisel mi le tumtahnak hmuitin nei mi a hlawlkhawm aw mi mipi thinlungput sawnin miphun a tungding sawn mi asi. Tongdang in sim asile mipi thinlungput cu miphun Pathian thu hnuai ah up aw aw in Pathian thu in milai nunthuthlung a zirh vekin nung dingin senpi vangtlang thu hmunkhatah lungthlitum le lungput a luang khat lawngah miphun thuanthu cu harhdam le cak zetin fehpi theih asi. A tufang Chin miphun thuanthu nung zoh in kan dinhmun khaikhawm tikah siseh, Chin miphun Pathian le Pathian Thuthianghlim in a simmi milai nunthuthlung (human life principles), leitlun khawmualtin nuntu, san thuanthu dung le hmai thawn khaikhawm tikah Chin miphun thuanthu cu bazar ah zuar in a um ti theih asi. Ziangruangah khui tawk, ziangvek bazar ah zo in a zuar ih zo in ziang thawn a lei? A hnuailam vekin zoh uhsi!\nChin Miphun thuanthu cu tangka ah zuar asi\nChin Miphun thuanthu cu canpual tha (Opportunity) ah zuar asi\nChin Miphun Pahtian cu biaknak ah zuar asi\nChin Miphun Hruaitu cu bulpak canpual ah zuar asi:\nI. Chin Miphun thuanthu cu tangka ah zuar asi:\nKan pupa san, rirai biak lai ah rukru le thuphan per cu khawtlang rorelnak, tlangsuak lakah an tel thei dah lo. Tlang lakah an ning zakin an relh rero. Senpi vangtlang rorelnak ah an tel lo lawng si loin senpi mipi lakah ningzak in an hmai an hup zawk rero. An tuah sunzawm asile, thuphan an per ih ruk an ruk ringring asile “kut nei” an ti ih khawsung ihsin an dawi suak lo hmanah nautat mi ah an cang. Thuphan an per ringring asile “thuphan per hmang” an ti ih mipi zohman in an thu an ngai lo. Santhar Khrihfa san sinsin ahcun Bible in a simmi cu ‘thuphan hmuahhmuah ih pa cu Satan asi” ti asi. Thuphan pertu hmuahhmuah ih pa cu Satan asi. Pursum leilawn, ei hawlnak ah kan pupa pawlin thuphan le bum awknak in siseh midang siatnak mitthli tlaknak in ei in an rak hawl dah lo. Thuphan per tahratin ngah mi sumpai cu ningzah tlakah an ruah mi asi. Thuphan per le mibum tahratin ngah mi canpual tha le sinak cu ningzah thlak , tesinfa thlawsuah bawngmal sawm dawn thei lo nak ti ah an rak ruah mi asi. Tesinfa thlawsuah dawn lonak ti ah an rak ruah mi asi. Santhar sanah, Chin miphun thuanthu cu sumpai ah zuar asi zo. Sumpai ngah nak ding hrangah nunau in a taksa a zuar vekin senpi vangtlang in sumpai ngah nak ding asi ahcun an nuncan ziaza an zuar, an hruaitu an zuar, an tikcu an zuar, miphun le Pathian hmin, ziangkim zuar asi zo. Chin miphun pawl thatnak, senpi vangtlang hrang tuanvo, ram le miphun humhalhnak hrang tuanvo cu tangka le hlawknak ah zuar asi zo. Miphun Pathian thu in in zirhmi dingfelnak cu sumpai le hlawknak ah zuar in a um zo. Miphun thuanthu tuahtthatnak ding ruahnak ttha in man a nei nawn lo. Miphun hrang sunmang in hmun le man a nei nawn lo. Pumpuarnak le pumpak hlawknak, mithmai ttha ngahnak in milai thinlung a luahkhat theh zo. Mirang thufim in “Tangka a hloh tikah zianghman a hlo lo, sihman sehla nuncan ziaza a hloh tikah ziangkim a hlo theh” an ti vek, Chin miphun nuncan ziaza a siat theh mi zoh tikah Chin miphun thuanthu cu tangka ah zuar asi zo, ti in theihter. Ziangah tile tangka le hlawknak ngah dingin ziangkhal an tuah zo! Zumnak ah piangthar Pathian fa ka si ti tu khalin sumpai hlawknak ngah ding ahcun sete hman thinlung tthuktthunnak um loin ziangvek khal an tuah zo, Pathian um lo vekin an cangvai zo! Nunau pakhat in a taksa cu tangka ah a zuar vekin Chin miphun dingfelnak miphun cawimawitu nuntu ziaza cu bazar ah tangka in lei dingah zuar asi zo!\nNang, na miphun thuanthu na zuar ve maw? Ziangzat ah na zuar? Khui tawk ah na zuar ih zo in a lo lei?\nZiangtin kan miphun thuanthu kan humsuak thei ding?\n· “Bawipa, Pathian, na thu loin ka ngah mi sumpai le hlawknak thawn nikhat sung leitlun ah ka nun hnakin tuisun ah ka nunnak hi ilaksak sawn aw” tihi senpi thlacam sisawn sheh!\n· Kawhhran sungtel sinak hi vanram kainak asilo, “Khrih ih Thlarau in a uk mi pawl lawng Pathian fate taktak an si” tiah zumtu pawlin Thlarau ih ukmi raltthatnak thawn nunpi in ausuahpi uhsi!\nII. Chin Miphun Thuanthu cu Canpualtha (Opportunity) ah zuar asi:\n“Ukbet mi minung pawlin anmah ukbet tu hnak hmanin anmai minung an uk bet na sawn ” tiah sim asi. Pupa san lai ah Chin miphun pacangtha pawl cu mah khua, veng, le ram tlangkulh cio ah sakap, sa-aih, khuangcawi, rallu la tam, rawl nei tam, fang za-aih, tvp in upat awknak le cawimawi nak pek awk a rak si. Mah le khua cio ah lal le hruaitu upatnak, mah le insang mimal cio in mah bawmtu le sawmdawltu zungna thei in upat awknak, kum upa upatnak, senpi vangtlang thinlung hmunkhat ah bur in sunloih tlak sunloih le cawimawi nak senpi vangtlang in rak pek asi. Senpi vangtlang canpual siseh pumpak canpual siseh senpi vangtlang pawmrual thei mi lairel dan thawn pumpak ciar ah siseh vangtlang hnenah siseh rak zem le peksuak a rak asi. Santhar, kawl ralkap uknak hnuai ah pacangtha le nunau ti um lo, milian le neinung ti um lo, mi tha le mi hrawkhrawl ti umlo, kawl ralkap hmai ah lu-kun in upatnak pek asi zo. Hmun tampi ah dingfelnak in san a nei nawn lo ih kuan-hanglo a man pek rero asi zo. Cutin milai thisen pianpi, upat duhnak thinlung, cawimawi duhnak cu zalen zetin canpualttha sangka onsak loin nambet, palbet asi. Mibur le senpi lakah cawimawi awknak, upat awknak cu kawl ralkap a cozah in laksak theh asi tikah mibur cangvaihnak le cawimawi awknak canpual cu sangka khar sak theh asi. Cutin kum sawmtel in thuanthu santiluang in senpi vangtlang a liampi tikah santhar nonawn pawl lungthin sungah kan pupa san lai ihsin rak nunpi mi cawimawi tlak vengsung upat awknak, milai pehtlaih awknak, le milai nunthuthlung canpual tha rualran ten zem awk dan pawl cu zirh le nunpi asi nawn lo. Sihman sehla milai pianpi mizia ihsin a suak mi upat, cawimawi, hminthat duhnak pawl cu santhar nonawn pawl lungthin sungah nambetmi hrampi bangin a irhsuak rero. Culai lakah leitlun khawmual kalkan in pehtlaih awknak in lei killi a fang suak theh. Chin miphun Khrihfa sinak kum 100 a kim zo na in khristian thurin Bible in a zirhmi milai nunthuthlung cu cozah kumpi, sengpi vangltang (society) milai pehtlaih awknak le thuthluknak ah siseh insang le vengsung thuthluknak le pumpak nuntu khawsak kaihruai awknakah siseh hmang thiam nunpi thei dingin zirh awknak in mipi thinlung tawtap a ciahneh thei lo tikah nunthulung kaihrem tu um loin a irhsuak mi mailai hmakhua sial duhnak in mi tampi nunram a luahkhat zo. A rahsuak mi cu santhar nonawn nun ah mulemal neilo, dan le dun umlo, nun thuhram kaihruaitu um loin canpualtha le hlawknak dawi in tlan zuam awknak a si. Dingfelnak um loin canpualtha, mimal hlawknak thupi bik ah ret in tlanzuam awknak a suak. Chin mi pakhat hnenah amah le a insang hlawkpi dingmi, hmin lang nak ding canpualtha pe aw la, rei lo te sung daih, hmailam saupi thiltha siatsuahtu hman pe aw la, a pupa thuanthu a zuar ding, amah bawmtu duhdawttu a thangsiat mei ding, a miphun a phatsan mei ding, a zumnak thurin a phatsan ding, a miphun hruaitu a dodal mei ding, a zummi Pathian thu khal a phatsan ding. Mitcaw vaktawi vek! Senpi vangtlang thuanthu ziktluak cu bulpak le mibur fate hmakhua sialnak in a siatsuah, hmailam saupi hrang thiltha le sunmang cu rei lote mi malte hlawknak le canpualtha in a siatsuah asi. Cutin, pumpak cangvaih nak kawmkhawm mi, Chin miphun a burpi thuanthu lamzin zawh mi zoh tikah Chin miphun thuanthu cu bazar ah bulpak canpualtha le hlawknak ah zuar asi zo!\nNangteh na miphun thuanthu ziangvek canpualtha le hlawknak hrangah na zuar ve?\nDiklo zetin khristian nunphung pahbal tahratin ngahmi canpualtha, bulpak hlawknak, le rei lo te hlawknak in tikcu saupi hrang senpi vangtlang canpualtha a siatsuah ih bulpak hlawknak le canpualtha kan timi pawlin senpi vangtlang thuanthu ziangtluk a tuahsiat mi pawl hi ziangtin mipi lungsunah fiangter theih asi pei?\nThlarau lam tthangphawknak in Pathian Thlarau in milai lungsungah eng thawn a sun eng lawngah a cang thei ding. Tangdor in thla cam uhsi!\nIII. Chin Miphun Pahtian cu biaknak ah zuar asi :\nMessiah a rat ding rak hngak rero tu Israel pawl miphun thuanthu cu biaknak ah zuar asi tikah Messiah a rat tikah Messiah cu an thei nawn lo. Messiah hnakin Jews sakhua biaknak cu a thupi sawnah an rak ruat. An mit a caw. Bible sungah ngan mi Messiah ih thu cu a theitu an tampi nan Messiah theitu an rak um lo. John tihnimnak petu in Messiah thu a rak sim tikah amah cu thah a tuarih Messiah cu khros parah khaithat in a um. Israel miphun Pathian cu biaknak ah zuar a rak si. An hngah rero mi Messiah hnakin biaknak tohkham tha, biaknak pawlkom, le milai sunloih mi dinhmun tha an duhsawn. Chin miphun thuanthu kan zoh asile tuisan minung tlukin Pathian thu theihnak a rak um dah lo ti theih asi. Leitlun khawmual tinah, ramsung ramlengah, a thawng telin Pathian thu Bible an zir. Sihman sehla, riahsiat thlak zetmi cu Pathian thu thei an tam zat in Pathian theitu nun hmuh ding a mal sinsin mi hi asi. Pathian thu thei deuhdeuh, biaknak ah zuam deuhdeuh, sakhaw mi sinak ah porh aw deuhdeuh, asinan Pathian thawn hlat aw deuhdeuh a um thei. Sihman sehla, Pathian thei loin a thulawng theitu si a theih. Himi casiar tu lakah American president thu thei lo an um ding ka zumlo. Midum cithlah asi ti khal a thei lo an um ding ka zum lo. Sihmansehla, hi casiar tu lakah pumpak in America President Obama thawn a thei aw ngaingai tu an um ding ka zumlo. Cuvek cu mi tampi Pathian thu theihdan asi. Pathian thu simthiam deuhdeuh, biaknak lam zuam deuhdeuh, asinan nitin nuncan ziaza, midang thawn pehtlaih dan zoh tikah Pathian mizia siloin leitlun sakhua dang pawl lak ihsin danglam nak um loin a lang. Khristian Pathian, Bible in asimmi Pathian cu duhdawtnak Pathian asi; “Mi zokhal a unau a hua tu cu Pathian a thei lo, thimlakah a vak rero asi.” Laimi Khrihfa pawl cangvaihnak zoh asile sualnak, huat awknak, tisa mizia cangvaihnak tipungtu kan tam sinsin. Cucu leitlun mipi fehnak lamzinpi asi. Chin miphun pupa biaknak rirai biaknak cu Khristian biaknak in hmun a luahkhat zo. Khrihfa biaknak thurin, Bible in a zirhmi milai nuntu ziaza cu pupa sanlai rirai biaknak hnakin kumkhua nunnak sung hruai thlen thei tu biaknak thurin asi. Sihman sehlaw, Khrihfa zumnak thurin cu leitlun biaknak ah canter asi tikah Bawi Zesu Khrih in a zirhmi nun thleng awknak si loin pawnlang leitlun biaknak zirh awknak vekin hman asi tikah Bawi Zesu Khrih ih tuarnak ruangah a lakin pekmi rundamnak laksawng cu leitlun biaknak sakhua ah zuar asi zo. Khrih in a thisen in a ttuansuak mi kumkhua nunnak lamzinpi cu leitlun milai pawlkom awknak biaknak ah zuar asi zo.\nZiangruangah Pathian nung, umkim Pathian betu an rem aw thei lo, sinak an cuh aw aw, canpual an cuh aw aw, dinhmun an cuh aw aw, an relse aw, an thangsiat awk rero? “Nan lakah a tumbik si a duhtu cu mi zapi sal siseh’” tiah zirhmi pawl ziangruangah a linglet in an nung? Pathian cu biaknak ah zuar asi zo? Pathian cu biaknak lam hnatuan sang, sinak le dinhmun, ngahnak hrangah zuar asi zo! Khrih in A nunnak in a rak dinmi kawhhran cu leitlun milai pawlkom biaknak ah zuar asi zo. Pathian nung be tu, riantu, thei tu cun Pathian ih duh mi an duh ih Pathian huat mi an hua! Pahtian thu vekin nun lo hnakin leitlun nun suahsan khal an hril sawn. Biaknak lam hnatuan tu pawlin thei cingin le nuam ti zet cingin ziangruangah sualnak an tuah ih satan duhzawng an tuah? Duhdawtnak Pathian riantu cu ziangtin huat awknak tipungtu ah a cang thei? A cang thei dah lomi asi. Khrih ih thisen cu milai tuahcawp sakhua zirhnak (doctrine) ah zuar asi. Pahtian nung ka rian ti si a unau a hua tu cu a rian mi zo asi ti a thei lo asi. An biaknak cu milem biaknak thawn danglamnak a um lo. Pathian nung betu in a sual asi ti thei cingin, nuam ti zetin, sualnak a tuah mi cu ziangthawn a bang aw ti asile “Mopuai tuah zanah monu in a pasal mithmuh ah tlangval dang thawn nuam ti zetin a it ih an pawl aw rero” vek asi. Pathian nung riantu in nuam ti zetin ziangtin sualnak a tuah ngam? A rianmi Pathian in sual a huatzia cu A Fapa thihnak khawpin a hua ti thei nacingin nuam ti zetin sual a tuah rero tu cu a rianmi ngaingai zo asi ti a thei lo asi. Khrih Zesu in A thisen in a tlen zomi, sankhuk Amah rian dingin a thisen ih a leizo mi in Khrih hmaiah milai duhhrilnak liolio in sualnak a tuah sunzawm rero ding timi cu thilcang thei asilo. Monu in mopuai zanah a duhzetmi a pasal mithmuh ah tlangval dang thawn nuam tizetin a it thei ding maw si? Chin miphun Pathian cu biaknak ah zuar asi zo! Biaknak dinhmuntha, hlawknak, sinak, ngahnak, milai mawicawi awknak, pawlkomnak, lamtang tuahnak hrangah zuar asi zo!\nNang, na Pathian cu na biaknak leitlun sakhua ah na zuar ve maw?\nIV. Chin Miphun Hruaitu cu bulpak canpual ah zuar asi:\nMilai cu a burin umkhawm dingin sersiam mi kan si. A bur in a umkhawmmi ramsa pawl khal anmah lakah hruaitu, dungthlun dingmi Pathian in a pek hai! Milai burkhawm umnak hmunkip ah Pathian hriakthih hruaitu pek kan si. Sihman sehla, milai thinlung cu Pathian Thlarau in a uk lo tikah milaiin pehtlaih awknak cu Pathian cawimawi le Pathian palai hruaitu upatnak si loin milai cawimawi awknak le duhbang aw pawlkom pehtlaih cawimawi awknak in thuanthu luanter asi.\nEvi cu amai dinhmun hnakih sinak sang a duhnak hmangin thlemthluk asi. America ramih social research pawl simnak vek asile mi zokhal hi anmai sinak cekci hnakih fimah an ruat aw cio ih an dinhmun hnakih sang deuh ah um tlak an si tiah an ruat aw cio, ti asi. Cui milai ruahnak, mai sinak cekci hnakih sang deuh in ruat awknak cu hmanrua ah hmangin bum awknak, mah hnakih upa le Pathian hriakthih miphun hruaitu dodal duhnak a suahter. Pathian in a retmi dinhmunah lungawi tawk lo nak hi sual hrampi asi. Babel lungdawl cu milai porh awknak “hmin” nei dingin sak asi. Pathian in A duhlo ruangah milai tong A tthentthekter. Sersiamtu Pathian in milai pawl cu insang, veng, khua, ram, mibur, pawlkom, le kumpi cozah khalah mah le dinhmun, sinak, tuanvo nei cio in a sersiam ih a ret khawm mi kan si. Mi pakhat cio hnenah tuanvo le ttuansuak thei nak laksawng khal pek kan si. Sihmansehla Pathian thu hnuai ah a nunglo mi, leitlun mi le khrihfa ti aw pawlin anmah le umnak dinhmun canpual thei aw loin mai dinhmun hnakih sang sinak milai porh awknak an hawl cio ruangah insang, vengsung, khua le ram, kawhhran, le mibur pawlkom tintian ah buainak a suak theh. Milai in Pathian thuhnuai ah an nung loih anmai sinak hnakih dinhmun sang an duhnak cu satan hmanrua ah a cangih dokalh awknak, rem awk lonak, thenthek awknak, lamtang tuah tahratin midang dodalnak pawl a suak theh. Mibur umnak tintian ah milai pehtlaihnak lah Satan mizia a phuang suak aw vivo. A cuih milai sinak “hmin thatnak”, “dikbik” si duh ruangah khat le khat lamtang tuah awknak, pawlsawm awknak, midang zuar thlai nak, hek awknak, huat awknak, thleidan awknak pawl a suak ih Pathian hriakthih hruaitu, milai nuntu khawsak nunthutlung le hruaitu thu hnuai ah up awknak um nawn loih hruaitu dungthlun lam si nawn loin bulpak hmakhua sialnak hminthatnak le mahte um thei, midang pawisat lonak, midang zohniam awknak pawlin milai pehtlaihnak a luahkhat vivo. Cutin mibur umkhawmnak tintianah Pathian hriakthih, Thlarau in a khat mi hruaitu hnakin bulpak hminthatnak le milai porh awknak ttawm aw dingin lungrual tlangnak cu a thupi bik ah hawl asi tikah Chin miphun hruaitu sinak cu bulpak thinlung duhnak diriamtertu bulpak mithmaittha hrangah zuar asi zo.\nLennak le canpualtha pawl cu miphun tundin awknak si sawn loin Pahtian hriakthih hruaitu dodalnak le namthlaknak hmanrua sawn ah a cang. Mibur um khawmnak poh ah hruaitu sinak cu milai porh awknak le hminngahnak hmanrua ah a cang zo. Hruaitu sinak cu senpi vangtlang hrang thiltha tuahnak, lamzin dik ah mipi hruai khawmnak, miphun thuanthu tuahtha dingin hmanrua, Pathian thuneihnak a luansuaknak hmanrua si sawn loin milai porh awknak, hmin ngahnak hmanrua ah a cang sawn zo. Chin miphun hruaitu sinak cu bulpak hminthat hrangah zuar asi zo.\n“Nan lakah upa bik si a duhtu cu mi zapi sal si hmansa sheh” tiah Lalpa ih thucah mi nunpi tu hruaitu kan ttul.\nNang na miphun hruaitu, lamzin hmuhtu ziangah na zuar?\nA tuvekin santiluang in kan pupa pawl rak ruahban lo leitlun ram kiltinah in zuar, in thlen zo. Sihman sehla, Joseph cu a unau pawlin an zuar ih Pontifar inn ah sal a tuan. Pontifar nupi in thuphan a puh ih thawng inn sungah a tang. Ziangtik lai khalah Joseph in Pathian a tihzah ih sualnak tuah cu “Pathian dodal asi” tiah ruatin Pathian ttihzah in dingfelnak nun a nunpi tikah sal a ttuannak insang khal Pathian in thlawsuah apek ih thawng inn sung khalah Pathian in a umpi. Cutin mangbangza in Joseph ih thuanthu cu Israel miphun thuanthu runsuak tu ah a cang. Tikcu rei lote harsatnak, hremnak, relsiat thangsiatnak, ti duhdahnak, a dik lopi in thuphan puhnak, dodalnak, phiarsawmnak, hmuhsuamnak, dik lonak phunphun thawn Pathian fate leitlun kiltin ah tikcu kan hmang hrih ko ding. Cuhmuahhmuah lakah Pathian ttihzah cingten thihnak le nunnak, harsa tuarnak lakah Pathian thulungin dingfelnak cu fungfek kutkaih vekin kai hngetin Pathian thu vekin nun lo hnak cun mai nunnak hloh khal hrilsawn in leitlun kil kerkawm ah kan nung hrih khal asile ziangvek dinhmun, khuivek hmun khalah ziangtik lai khalah Pathian Thlarau in in umpi ringring asi ti theihhngilh hlah uhsi! Cutin a tikcu a kim tikah Khrih a ratsal lohli lo ahcun a tuih kan dinhmun cio hi hmang tahratin kan miphun thuanthu linglet in runsuak humsuak tungding saltu dingah Pathian Thlarau cu kan sung ihsin a cangvai ding asi ti ringhlelh zumhlelh hlah uhsi! Midang tuah mi in kan parah Pathian tumtah mi a siatsuah thei lo.\nThuanthu sosang in kan taksa ruangpi cu khui hmunah le ziangvek dinhmunah in thlenpi khal asile kanmah in kan hrilmi sawn Pathian in a zoh asi. Kan miphun thlawsuah pe dingin Pathian in miphun dang zohman a rawn lo, A hmang sawn asi. Zumtu Pathian fate pawl nan tha nau hlah she! Sadom le Gomurah khawpi siatsuah lo dingin Pathian in mifel 50, 40,30, 20, 10, Abraham hnenah a phut. Chin miphun lakah Baal pathian hmai ah a kun dah lo mi ziangzat si maw an um ti khal zumhlelh hlah uhsi! Kan miphun liangparah Pathian in leitlun ah A eng A tlangzarh duh mi thlarau mit in zoh tikah Amah lala in A duhmi cu a tikcu kim tikah a tul A tinakhmun kipa A tuansuak theh ding asi. A tuih kan thuanthu thimkhawzing hi kan cahlo nak, Pathian tel loin zianghman kan tuah thei lo nak, milai ah rinsan ding kan neih lozia in theihter tu, thlarau lamah kan porh awknak umsun si hram sehla, kan taksa, thinlung, thlarau, neihmi ziangkim, pehtlaih mi, canpualtha, dinhmun le lungawi riahsiat khal Pathian kehhram ah tthum in Amai nuam timi cu nuam ti in A huat zawng cu hua in A duhzawng cu duh in, A duhdawtmi pawl cu duhdaw in, Amai tumtah cu kan nunsan si in, Bawipai kutcak zoh in kekar cio uhsi! Kan lungawinak sangbik cu mit ih hmuh thei mi siloin Khrih ah Amah Pathian thawn kan pehzawm awknak ah si ringring hramseh! Thuanthu in a lo zuar tikah siseh thuphan thawn zuar na si tikah siseh diklo zetin zuar thlai na si tikah siseh Pathian fate hrangah phan ding a um lo! Joseph in thuanthu linglet ter thehtu Pathian cu kan Chin miphun Pathian asi! Nangle kei in kan miphun thuanthu cu mi pakhat nawmnak lungawinak hrangah zuar hlah uhsi! Pathian zangfahnak a langmi, Khrih thisen ih tlennak in a lakin kan co mi rundamnak Thuthangtha cu leitlun biaknak ah zuar hlah uhsi! Bawipai duhnak le tumtah tuansuak nak ding hrangah kan nunnak, kan taksa, kan neihmi, pehtlaih mi tikcu le can ziangkim cu A kehram ah ttum sawn uhsi! Leitlun kiltin ihsin Khrih kehhramah thlarau in kutkai aw cio uhsi!


ZUmtu nitin Nun Thianhlimternak - Hre Mang\nZUmtu nitin Nun Thianhlimternak\nZUMTU PAWL THIANTERNAK\nMirang in “Sanctification” an timi “thianternak” ti ah laitong in kan leh mi cu, Pathian hrangah lakhran, a hran ten umter, thianter tinak asi.\nLeviticus 27:14, 16, Mi pakhat in Bawipa ih hnenah a inn a pek a si ahcun inn ṭha a si le si lo zoh in puithiam in a man a khiah pei ih cuih a khiahmi cu zohman in an thleng thei nawn lo pei. 15, Inn a petu in tlensal a duh a si ahcun a man zat ih hlei ah zateek kul a pek pei. 16Mi pakhat in Bawipa ih hnenah a leiram hrekkhat a pek ahcun thlaici ziangzat tuhnak hmun a si ti zoh in a man cu khiah a si pei ih barli sangvut han khatah ngun tangka fanghra ton in ṭuat a si pei\nNumbers 8:17, Ezipt ramih Ezipt mi fatir hmuahhmuah ka thihter tikah Israel mi fapatir hmuahhmuah le an ṭilva ih fatir hmuahhmuah cu keimah ih ta dingah ka thianhlimtermi an si.\n2 Chronicles 7:16, Hi Biakinn cu ka hriil zomi a si ih a kumkhua ih keimah biaknak hmunah ka thianhlimter zo mi a si. Hi hmun cu ka kilveng ding ih a kumkhua in ka humhim ding a si\nJeremiah 1:5, “Na nu ih pum sungih ka lo seemter hlan ihsin ka lo thei zo ih na suah hlan ihsin miphun tampi hnenih profet si dingah ka lo hriil zo a si,” i ti.\nMatthew 23:17, Mitcaw le mi aa pawl! Khuiso a thupi deuh? Sui maw, a si lole sui kha thianghlim ko ih a tuahtu Biakinn so?\nThianternak cu Leitlun nunphung bal lak ihsin lakhrannak asi. (Ceremonial cleansing)\n2 Chronicles 29:4-5, 15- 18Cule Biakinn ih nisuahnak lam kap tual ah puithiam pawl le Levi mi pawl a kokhawm ih, 5“Nannih Levi mi pawl, nan pupa ih Pathian Bawipa ih Biakinn cu nan thianternak dingah nanmah nan thianter-aw hmaisa pei. Cuih hnuah Biakinn a borhhlawhtertu thil hmuahhmuah nan hlon thluh pei…….15Himi pawl in an unau Levi mi pawl cu an kokhawm ih an zatein an thianfai awknak an tuah. Cule siangpahrang ih thupek vekin Biakinn cu Bawipa ih Daan pekmi bangtuk in an thianfaiter. 16Puithiam pawl cu Biakinn sungah an lut ih an thianter; a thiang lomi hmuahhmuah Biakinn tualah an suah thluh ih cutawk ihsin Levi mi pawl in Kidron Phairawn ah an fehpi.\n17Hnaṭuan cu thla khatnak thla, * 29:17 thla khatnak thla: cu Hebru mi in Nisan an ti ih March thlahrek le April thlahrek a ceem. ni khat ni in an thok ih ni riat ni ah an ṭheh; Biakinn sungih vung luhnak khaan tla an thianfai ṭheh. Cule a dang ni riat sung, ni hleiruk ni tiang an ṭuan sal ih Biakinn cu Pathian biaknak hrangih ṭha dingin an tuah kim ṭheh.\nLeviticus 11:44, Keimah cu Bawipa nan Pathian ka si ih keimah ka thianhlim bangtuk in nannih khal nan thianghlim ve pei.\nLeviticus 20:7, Tithianghlim aw uh; ziangah tile keimah cu Bawipa nan Pathian ka si.\n1 Chronicles 15:12, 14, an hnenah, “Nanmah hi Levi hrin pawlih hotu cu nan si. Ka sak ciami inn sungih Bawipa, Israel Pathian ih Thukam Kuang nan run ret theinak dingah nanmah le nan Levi hrinpi pawl cu tithiangfai aw uh. ……………..14 Cule Bawipa, Israel ih Pathian ih Thukam Kuang la dingin puithiam pawl le Levi mi pawl cu an tithiangfai awter\nExodus 19:20-22 20 Bawipa cu Sinai tlang parih a rung ṭum tikah Bawipa in Moses cu tlangzim parah a ko ih a kawh vekin a hung feh. 21Cutikah Bawipa in Moses hnenah, “Vung feh awla keimah ra zoh duh ah ramri tla an lan lonak dingah mipi pawl ralrinnak vung pe aw. Culo ahcun mi tampi an thi ding a si. 22Ka hnenih a rami puithiam pawl hman an thianfaiter-awk a ṭul; culole ka cawh hai ding a si,” tiah a ti.\n1 Thessalonians 5:22- 2321Ziang hmuahhmuah hniksak hmaisa uh; a ṭhami a sile pom uhla, 22a ṭha lomi hmuahhmuah in hnong uh.\n23Daihnak in petu Pathian amah in famkim zetin lo thianghlimter sehla, kan Bawi Jesuh Khrih a ratsal tikah nan thlarau, nan thinlung le nan taksa, nan ziangzongza in mawhnak nei lo ah lo tuah hramseh. 24Nannih a lo kotu cu rinsan tlak a si ruangah cumicu a tuah ding a si.\nHebrews 9:13 13A thiang lo miseenpi parah puithiam in me thisen le cawcang thisen le urmi cawla ih vutcam pawl kha a theh ih cumi cun biaknak lamih an thianfai lonak hmuahhmuah a thianfaiter a si.\n1 Thessalonians 4:7, Pathian in nupa sualnak tuah dingah in ko lo, thianghlim dingah in ko sawn a si\n1 Thessalonians 4:3, Pathian in nannih cu nupa sualnak tuah hrimhrim loin thianghlim dingah a lo duh.\nSualnak ihsin a thiarfihlim awl lo tu, sualnak thawn a tthenhnih aw thei lo tu cu Pathian thawn an nai aw taktak thei lo ding asi, Pathian Thlarau an sungah a cangvai thei taktak lo ding asi. Pathian cu tithianhlimter mi asi lo ih a thianhlimnak a langter sawn asi.\nEzekiel 20:41 Ka lo ṭhekdarhnak ramsung ihsin ka lo suah ih hmun khatih ka lo finkhawm tikah, mei-ur thawinak nan pekmi pawl cu ka saang ding ih miphun pawl in a thianghlimmi ka si kha in hmu ding\nEzekiel 28:22 An hnenah Cungnungbik Bawipa keimah ih ka ṭongmi hi sim aw: Maw Sidon, keimah hi na ral ka si. Na parih thil ka tuahmi ruangah mi in in thangṭhat ding. Na sungih a ummi pawl ka hrem tikah ziangtluk a thianghlim mi ka si ti kha ka langternak a si ih cutiin Bawipa ka si hi in thei ding.\nEzekiel 36:23 Miphun pawl lakah ka hmin cu nan thangsiat. Cuih mi pawl lakah a nasami ka hmin ih thianhlim zia ka langter tikah Bawipa ka si hi an thei ding. Cungnungbik Bawipa keimah in ka sim zo. Miphun pawl hnenih ka hmin thianhlimnak langtertu dingah nanmah ka lo hmang ding.\nEzekiel 38:16 Khatlam ihsin khatlam deng tiang ka minung Israel pawl cu thlipi bangin na do ding. Tikcu a kim tikah, miphun dang pawl hnenah zo ka si ti langternak ah le nan lakih ka hnaṭuannak thawngin ka thianhlimnak a lang theinak ah ka ram do dingih ka lo thlahsannak cu a si.\nEzekiel 39:27 Mi thianghlim ka si hi miphun tampi hnenih langternak ah an ral pawl umnak ramih ṭhekdarh an sinak ihsin ka kirpi ding.\nZIANGTIN MILAI CU THIANTER ASI\nPathian in milai a thianter:\n1 Thessalonians 5:23 Daihnak in petu Pathian amah in famkim zetin lo thianghlimter sehla, kan Bawi Jesuh Khrih a ratsal tikah nan thlarau, nan thinlung le nan taksa, nan ziangzongza in mawhnak nei lo ah lo tuah hramseh\nJohn 17:17 Annih cu thutak in na ta siter hai aw; na ṭongkam cu thutak a si\nZumtu, Pathian fa le pawl, sualnak lak ihsin thiarfihlim in thianternak cu pathian hnatuan asi.\nKhrih in kawhhran a thianter:\nEphesians 5:25-26 Pasal pawl, Khrih in Kawhhran cu a duhdawt ih a hrangah a nunnak tiang a pek vekin nan nupi pawl cu nan duhdawt pei. 26Hitiih a tuahnak cu Kawhhran hi ti sungih a kholhfainak ruangin a thianhlimter hnuah a thu in Pathian hnenih hlan dingah a si\nTHLARAU THIANGHLIM IN ZUMTU PAWL A THIANTERNAK HNATUAN\n2 Thessalonians 2:13 Bawipa ih duhdawtmi u le nau tla, nanmah ruangah Pathian cu kan thangṭhat ringring ding. Ziangah tile Thlarau cahnak ruangah Pathian mi thianghlim ih canter dingah le thutak nan zumnak ruangah rundamnak ngah dingah Pathian ih hriil hmaisa bikmi nan si.\n1 Peter 1:1-2 Jesuh Khrih ih thu nan thlunnak dingah le amah ih thisen ih thiantermi nan sinak dingah nannih cu kan Pa Pathian tumtahnak bangtuk in hriilmi le amah ih Thlarau in mi thianghlim ih tuahmi nan si. Pathian zaangfahnak le daihnak cu nan hnenah tlamtlingte in um hramseh.\nLeviticus 8:10-12 Cun Moses in hriakculhnak siti cu a lak ih Bawipa umnak Puanthlam le a sungih a ummi thil hmuahhmuah cu a hnih thluh ih an zatein Bawipa hnenih thiantermi-ah an cang. 11 Bawipa hrangih thianter dingah Moses in sahriak hrekkhat cu a lak ih biakṭheng le a thuamhnaw pawl, maihum le a tohkaal pawl le a hram pawl cu voi sarih tiang a theh. 12Cule Moses in Aaron cu a lu ah hriak toih tahrat in pumpeknak le hriakculhnak a tuahsak\nGalatians 5:16-23 Ka sim duhmi cu hiti in a si: Thlarau in nan nunzia a uk a si ahcun minung tisa hiarnak cu a di nan riamter lo pei. 17Ziangah tile minung tisa duhnak le Thlarau duhnak cu an ral aw. Minung tisa ih duhmi kha Thlarau in a hua ih Thlarau ih duhmi kha tisa in a hua ve. Hi te pahnih cu an hua aw. Curuangah a si na duhmi kha na tuah thei lo. 18Thlarau ih a lo hruai ahcun Daan ih ukmi na si nawn lo.\n19Cule minung tisa ih a tuahmi pawl tla cu a langfiang ko: nupa sualnak, a thiang lomi ziaza, a mawi lomi thil tuahnak, 20milem biaknak le dawi le cam tla hi an si. Pakhat le pakhat ral awknak le sual awknak, iksiiknak le thinhengnak, tawh awknak, hamṭamnak le rem aw loin ṭhenṭhek awknak; 21nahsuahnak, zuritnak, zoh mawi loin laam le awn-aunak le hi bangtuk a dangdang tampi an tuah vivomi pawl hi an si. Ralrinnak thu hmaisa ih ka lo sim zo vekin ka nolh sal ding: cubangtuk a tuahtu pawl cu Pathian Uknak an co thei lo ding. 22Sikhalsehla Thlarau ih a rahsuahmi cu duhdawtnak, lungawinak, hnangamnak, lungsaunak, mi zaangfahnak, ṭhatnak, rintlak sinak, 23nunnem tangdornak le suup theinak tla an si. Cubangtuk rah umnak ahcun daan cu a ṭul nawn lo.\nZumtu pawl cu Khrih thisen thawn thianfai kan si:\nHebrews 13:12, Cuti a si ruangah Jesuh a thih tikah mipi an sualnak ihsin a thisen thawn tlengfai dingah Jesuh cu khawpi lengah a thi.\nKhrih thisin in sualnak ihsin in kholhfai ih Pathian hrangah in ret hran, thianter zo asi.\n1 John 1:7, 9 Sikhalsehla amah cu tleunak sungih a um vekin kannih khal tleunak sungih kan um ahcun pakhat le pakhat pawlkom awknak kan nei ih a Fapa Jesuh ih thisen in kan sualnak hmuahhmuah a tlengfai a si. 8Sualnak kan nei lo kan ti ahcun kanmah le kanmah kan bum aw ih kan sungah thutak a um lo. 9Sikhalsehla Pathian hnenah kan sualnak kan phuan ahcun zumtlak le a dingmi a si ruangah kan sualnak in ngaidam ding ih kan mawhnak hmuahhmuah a thiangfaiter ding. 10Asinain sualnak kan tuah lo kan ti ahcun Pathian cu thuphanper ah kan canter ih a thu kan sungah a um lo a si.\nThutak, Pathian thu sungah thianter kan si fawn:\nJohn 17:17 Annih cu thutak in na ta siter hai aw; na ṭongkam cu thutak a si.\nPsalms 119:9, 11 Ziangtin so mino in ziaza thiang a neih thei ding? Na thupekmi hlun lawngin a nei thei ding. 10Ka thinlung zatein nangmah lo rian dingah ka pe-aw, Na thukham pialsan lo dingah i kilkhawi aw. 11Ka thinlung sungah na daan cu ka ret zo, Na parih ka sual lonak dingah.\nJohn 15:3 3Nannih tla cu thu ka lo zirhmi thawngin nan thiang zo.\nThutakin kan sunglam nun a luahkhat tikah sualnak in hmun a nei lo vivo ih thianter mi kan si vivo nak asi.\nJohn 13:10 Jesuh in, “Zokhal tikholh cia a si mi cu a pumpuluk in a fai zo; a ke dah ti lo cu a kholh awk sal a ṭul lo. Nan zatein nan fai ṭheh zo, pakhat siar lo cu!” tiah a ti.\nZesu Khrih cu Pathian hnen ihsin a ra mi dingfelnak asi.\n1 Corinthians 1:30 Khrih Jesuh thawn pehzom aw ih nan nunnak ahhin a hram a thoktu cu Amah Pathian a si ih Amah hnen ihsin Khrih cu kanmah ih fimnak ah a tuah a si. Khrih thawngin kannih cu Pathian thawn kan rem aw zo; Pathian ih mithiang ah kan cang zo ih a luatmi kan si zo\nColossians 2:2-3 2Hi bangtuk in ka ṭuan sannak cu zozo khal ralṭhatnak in an khah ih duhdawtnak in pakhat le pakhat an komkhawm aw ih cuticun theihnak dik ruangih co ngahmi lunghmui hnangamnak cu famkim zetih an co theinak dingah ka duhmi a si. Cutiin a sile Pathian ih thuthup a si mi Khrih amah cu an thei ngah ding. * 2:2 Pathian ih thuthup a si mi Khrih: timi hi kutngan cabu hrekkhat ahcun Pathian ih thuthup ti lawngin a um; cule a dangah cun Khrih ih Pa Pathian thuthup ti tla in a um; a dang lala-ah cun Pa Pathian le Khrih ih thuthup ti tla in a um. 3Khrih cu hlawnthil sunglawi bangin thuhmi le khummi Pathian ih fimnak le theihnak hmuahhmuah on theinak tawhfung bangtuk a si\nJohn 15:1-7 1Jesuh in, “Keimah cu Sabit hri ngaingai ka si ih ka Pa cu hmuan neitu a si. 2Ka sungih rah a rah lomi hnge tla cu a tan ṭheh ih a rahmi hnge kha a thiannak dingah le rah tam sinsin a rahnak dingah a hnge ṭha lo pawl kha a tansak. 3Nannih tla cu thu ka lo zirhmi thawngin nan thiang zo. 4Keimah thawn pehzom uhla kei khal nanmah ka lo pehzom ve ding. Sabit hnge cu amahte lawngin rah a rah thei dah lo; Sabit hripi thawn a pehzom awk lawngah a rah thei a si. Cubangtuk in keimah thawn nan pehzom awk lo ahcun nan rah thei hrimhrim lo ding.\n5Keimah cu Sabit hri ka si ih nannih cu a hnge nan si. Zokhal ka sungah a um ih kei khal a sungih ka umcilh mi cun rah tampi a rah ding; ziangah tile keimah tel lo cun zianghman nan tuah theimi a um lo. 6Zokhal keimah sungih a um lomi cu Sabit hnge an hlon ih a carmi bangtuk a si ding. Cubangtuk hnge pawl cu an khawm ih meisa sungah an hlon ih a kang ṭheh.\nPa Pathian ih ih numsimnak in Pathian thianhlimnak ttawmtu kan si.\nHebrews 12:10-11, 14 Kan pale pawl cun a ṭha tiin an ruat ruangah caan tawite sung in hrem; sikhalsehla Pathian cun kanmah ih ṭhatnak hrangah le amah ih thianhlimnak kan ṭawm theinak dingah in hrem a si. 11Hremnak kan tuar tikah kan tuar laiah cun kan lung in awitertu si loin kan riah in siattertu a si. Sikhalsehla a hnuah cun cubangtuk hremnak in nunsimnak a tongtu pawl cu an nunnak ah daihnak le dingnak laksawng an ngah ding………..14Mi hmuahhmuah thawn rualremte in um zuam uhla nunnak thiangin nun tum uh, ziangah tile nunnak thiang neih locun zohman in Pathian an hmu thei lo ding\nPATHIAN IN INTHIANTERNAK AH MILAI IN THINLUNG DANGDAWRNAK LE PATHIAN REMRUAT PARAH HNGAT AWKNAK LE TUHLUT AWKNAK THAWN ZUAM TENTO DING KAN SI.\nMidang thawn pehtlaih awknak hmanrua hmangin thianter kan si: Milai tisa duhlo zawng pawlkom awknak le pehltaihnak lakah Pathian kutcak hnuai ah tuhlut aw aw in nunnak in sunglam nun bawrhbah pawl kha thianter asi.\nHebrews 12:14 Mi hmuahhmuah thawn rualremte in um zuam uhla nunnak thiangin nun tum uh, ziangah tile nunnak thiang neih locun zohman in Pathian an hmu thei lo ding.\nKan tisa mizia cu dingfelnak hnuai ah sal vekin ret tahhrat in Pathian siahthlawh vekin nunthianternak lamzin ah up aw ding kan si.\nRomans 6:19, 22 , 19(Nan thei thei deuh ding tiah nitin hmanmi ṭong ka hman hi!) A hlanah cun a ṭha lomi tuahnak ah nan taksaṭhen cu a baalmi le a ṭha lomi ih salah nan pe aw. Cuvek ṭhiamṭhiam in atu-ah cun a thianghlimmi tuahnak ah nan taksaṭhen cu a zatein dingnak ih sal si dingin pe aw uh.. 22Sikhalsehla atu-ah cun sualnak ihsin luattermi nan si zo ih Pathian ih salah nan cang zo. Nan hlawkmi cu Pathian hnenih hlanmi nunnak thiang a si ih cumi in a suahpimi cu kumkhua nunnak a si\nA thianghlim lo mi pawlkom awknak, taksa le thlarau a bal ter tu hmun le pehtlaih awknak lak ihsin la hran aw ding kan si.\n2 Corinthians 6:17Cule Bawipa in: “Annih pawl tlansan uhla, an hnen ihsin ṭhen aw uh. A thiang lomi cu a dai in dai hlah uh; Cutin ka lo cohlang hai ding. *6:17 Isai 52:11\n2 Corinthians 7:11Ka duhdawtmi u le nau, hi thukamnak hmuahhmuah hi kanmah hnenih kammi an si. Curuangah kan taksa pum siseh kan thlarau siseh a balhtertu pohpoh cu hlon in thianghlim tein um uhsi; Pathian upat ṭihzahnak thawn nung uhsi.\nPathian ttihzah tu pawl cun kan Pathian cu amah thianghlim ih a thu pek vekin kan mah le kanmah thianghlim nun in nung dingin zuam hrimhrim ding kan si.\nZumnak le tuarfai nak thawn Khrih dung kan thlun nak parah Pathian Thlarau Thianghlim in a thutak sungah in thianter nak khal a famkim asi.\nColossians 1:21-23 21Hlanah cun thil ṭha lo nan tuah ruangah le nan ruah ruangah Pathian thawn nan rak hlaat aw ih a ral nan rak si. 22Sikhalsehla atu-ah cun a Fapa taksa ruangpum rori in thihnak a tuarnak ruangah Pathian in a rualpi-ah a lo tuah zo. Cutiih remnak a tuahnak cu mi thianghlim, mawhnak nei lo le soiselnak um loin a hmaika ih thlenter a lo duh ruangah a si. 23Cuti a si ruangah nan hramṭoh-nak a hngetmi parah khan fekzetin zumnak thawn ding ringring uh. Thuthang ṭha nan theihnak ihsin nan co ngahmi ruahsannak thawn zohman in lo ṭhen hlah hai seh. Hi Thuthang ṭha hrangah keimah Paul hi hnaṭuantu ka si ih, leilung tlun khuazakip mi hmuahhmuah hnenih simmi Thuthang ṭha a si.\n:Zumnak nung a nei tu pawl cun thianternak lamzin tluan ah rinum zetin Khrih dung an thlun ding asi.\nHebrews 10:39 39Kannih cu dungah a siip ih a hloral tami kan si lo. Rinnak nei in rundamnak a cotu sawn kan si.\nKhrih kan zumnak ah ti thianter mi kan si.\nActs 26:17-18 17Nangmah cu Israel mi le Zentail mi hnenah ka lo thlah ding ih an kutsung ihsin ka lo runsuak ding. 18An mit na mengter ding ih thimnak sung ihsin tleunak ah, Satan cahnak sung ihsin Pathian hnenah na kirter hai ding. Cuti cun keimah in zumnak thawngin an sualnak tla cu ngaidam an si ding ih Pathian ih thianhlimtermi pawl lakah an tel ve ding,’ tiah i ti.\nTHIANTERNAK CU ZIANGTIK CANAH A THLENG:\n1 Corinthians 1:2, Pthian mithiang si dingih kawhmi le Khrih Jesuh thawn nan pehzom awknak thawngin amah ih ta a si mi, Korin khuaih um Pathian Kawhhran le an Bawipa le kan Bawipa Jesuh Khrih a biatu hmunkipih a ummi hnenah ca kan lo kuat a si.\n1 Corinthians 6:11, Hhrekkhat cu cubangtuk minung nan rak si. Sikhalsehla nannih cu sualnak ihsin thiantermi nan si zo; Pathian hnenih apmi nan si zo; Bawipa Jesuh Khrih le kan Pathian ih Thlarau thawngin Pathian thawn remtermi nan si zo.\nKhrih ah rundam kan corualrual in tithianter kan si vekin ziangti vek ciah in thianter kan si?\nHebrews 10:10, 13-14 , Ziangah tile Pathian in tuahter a duhmi cu Jesuh Khrih in a tuah ṭheh ruangah amah ih taksapum kumkhua daih in a pek awknak thawngin kan sualnak ihsin in tlengfai a si………..13Cutawk ihsin Pathian in a ral pawl a ke-phah ih a tuah hai hlan sung a hngak. 14Voikhat raithawinak in sualnak ihsin a tlengfaimi pawl cu kumkhua mi famkimah a tuah a si.\nHebrews 9:26, cuti si lo sehla leilung seemtir ihsi cun voi tamzet a tuar a ṭul ding. Cubangtuk si loin atu san neta bik a cem zawng ah hin, amah le amah raithawinak ah pe-aw in sualnak a tlengfai theinak dingah kumkhua daih in voikhat lawng a lang\nGalatians 3:13 13Sihmansehla Khrih cu kan hrangih camsiatmi a si ruangah Daan ih a thlenpimi camsiatnak ihsin in runsuak zo. Ziangah tile Ca Thianghlim in, “Zokhal thing parih thlai a si mi cu Pathian camsiatnak cotu a si,” *3:13 Daan 21:23 tiah a ti.\nRomans 12:1 1Cuti a si ruangah ka u le ka nau tla, a tam zetmi Pathian ih in zaangfahnak ruangah hin nan ruangpumpi cu a thiangmi le cohlan tlak raithawinak bangtuk in Pathian hnenah pe uh, tiah ka lo dil. Cumi cu Pathian hnenih nan pek dingmi biaknak taktak cu a si.\nTHIANTERNAK CU ZUMTU PAWL NUN AH A PEHZAWM RERO LAI MI ASI IH KHRIH A RAT SAL TIKAH THIANGHLIM FAMKIM SINAK THAWN KAN THUAM AWK LAI HLAN LO A PEH ZAWM VIVO DING MI ASI.\n1 Thessalonians 3:12, Kan Bawipa in pakhat le pakhat nan duhdawt awknak le mi hmuahhmuah nan duhdawtnak cu karhter sehla nanmah kan lo duhdawtnak a tum vekin tumter ve hramseh.\n1 Thessalonians 4:1, 10 A netnak ah u le nau tla, Pathian duhzawng ih nan nun theinak dingah ziangtin nun ding a si ti cu kan hnen ihsin nan zir zo. Cuvek ih nan nun thei sinsinnak dingah Bawipa Jesuh hmin in kan lo forh a si…………0Masidonia ramih a ummi nan unau pawl parah cubangtuk in nan nungcang zo. U le nau tla, cu hnakih ṭha sinsin in nungcang dingah kan lo forhfial duhmi a si\n2 Peter 3:18 Kan Bawipa le in Runtu Jesuh Khrih zaangfahnak le amah theihnak sungah ṭhang vivo uh. Amah hnenah sunlawinak cu atu le kumkhua in um camcin seh. Amen.\n2 Corinthians 3:18Kannih tla cu kan zatein kan hmai puanih tuammi kan si nawn lo ruangah Bawipa ih sunlawinak hi thlalang bangin a langtertu kan si. Cuih sunlawinak cu Thlarau a si mi Bawipa hnen ihsin a rat ruangah kan nunnak hi sunglawi sinsin in le Amah bang sinsin in in thleng vivo a si.\nEphesians 4:11-15 “Minung hnenih laksawng a petu,” khal cu amah a si. A laksawng pekmi cu: a hrek cu tirhthlah an si, a hrek cu profet an si, a hrek cu Thuthang ṭha phuangtu an si, a hrek cu pastor an si ih a hrek cu zirhtu an si. 12Hi bangtuk in laksawng a peknak cu: Pathian minung pawl in Khristian hnaṭuan an ṭuan thei ih Khrih ih pum an ṭhansoternak dingah a si. 13Cuticun kan zumnak ah le Pathian Fapa kan theihnak pakhat sungah kan finkhawm aw ṭheh ding; patling kan si ding ih Khrih ih patling a sinak a saannak bik hmun khal kan thleng ve ding. 14Cutikah cun mi bumtu pawl thuzirhnak le zinpeng zawh haiseh tiih an phuahcopmi thuphan, tisuar le thlisia pawl in khuazakipih a seep a soihmi nauhak bangtuk kan si nawn lo ding. 15Duhdawtnak thinlung kengin thudik kan sim kan rel sawn pei ih kan lu a si mi Khrih sungah a phunkim in ṭhang ding kan si.\nThianghlim famkin dinhmun cu Zumtu pawl in nitin kan zoh ih kan zuam ding mi asi:\n1 Thessalonians 5:23, Daihnak in petu Pathian amah in famkim zetin lo thianghlimter sehla, kan Bawi Jesuh Khrih a ratsal tikah nan thlarau, nan thinlung le nan taksa, nan ziangzongza in mawhnak nei lo ah lo tuah hramseh\n1 Thessalonians 3:12-1312Kan Bawipa in pakhat le pakhat nan duhdawt awknak le mi hmuahhmuah nan duhdawtnak cu karhter sehla nanmah kan lo duhdawtnak a tum vekin tumter ve hramseh. 13Cuticun amah in nan thazaang a khohter ding ih kan Bawipa Jesuh a mithiang pawl thawn a ratsal tikah kan Pathian hmaiah mi famkim le mi thianghlim nan si ding.\nKhrih a ratsal tikah kan taksa, thinlung le thlarau cu sual thei nawn lo, thianghlim famkim, a siat thei lo mi thuan thawn in thuan leh ding asi.\n1 John 3:2 2Ka duhdawtmi pawl, atu cu Pathian faate kan si zo; a sinain ziang bangtuk kan si lai ding ti cu a fiang hrih lo. Sikhalsehla Khrih a rat tikah cun amah bangtuk kan si ding ti kan thei; ziangah tile amah a si vek cekci in kan hmu ding.\nThianternak in a rah cu:\nKhrih in sualnak hrangah thawinak a peknak in a thianter mi pawl cu a kumkhua famkimah a tuah hai asi.\nHebrews 10:13-14 [13Cutawk ihsin Pathian in a ral pawl a ke-phah ih a tuah hai hlan sung a hngak. 14Voikhat raithawinak in sualnak ihsin a tlengfaimi pawl cu kumkhua mi famkimah a tuah a si.\nPathian hmaiah sualnak nei lo ah Khrih in a thianter mi pawl cu a ret zo na in tisa thawn a thuam aw lai mi zumtu a fa le pawl thianhlimternak ding hrangah Thlarau Thianghlim hnatuannak in thutak sungah thianter rero mi kan si.\nA thianter tu le a thianter mi pawl cu pumkhat an si.Unau tiah kawh dingin Khrih in a zah pi lo.\nHebrews 2:11,Amah in minung pawl cu an sualnak in a tlengfai ih Amah le a tlenfaimi hmuahhmuah in Pa pakhat an nei tlaang a si. Cuti a si ruangah Jesuh in annih pawl cu ‘Ka unau,’ tiih kawh dingah a ning a zak lo.\nRundam kan sinak cu Khrih in Pathian lamah a tuah theh hnu ah Thlarau Thianghlim in milai sunglam ah nunnak thar a sersiam lawng si loin Thutak sungah thianternak in asi.\n2 Thessalonians 2:13, Bawipa ih duhdawtmi u le nau tla, nanmah ruangah Pathian cu kan thangṭhat ringring ding. Ziangah tile Thlarau cahnak ruangah Pathian mi thianghlim ih canter dingah le thutak nan zumnak ruangah rundamnak ngah dingah Pathian ih hriil hmaisa bikmi nan si\nThianternak cun zumnak mit a fangter ih midang thawn pehtlaih awknak khalah lamzin a ngil ter in Pathian fiang sinsin in mi a hmuhter\nMatthew 5:8 Thinlung a thiangmi pawl cu mi thluasuak an si; Ziangah tile Pathian an hmu ding.\nThianternak kan si vekin roco mi khal a him ve\nActs 20:32 32Atu cu Pathian kilkhawinak le a zaangfahnak thu sungah ka lo ap zo. Amah in a lo ṭhansoter ding ih a minung pawl hrangih a ret ciami thlawsuahnak kha a lo pek ding\nActs 26:17-1817Nangmah cu Israel mi le Zentail mi hnenah ka lo thlah ding ih an kutsung ihsin ka lo runsuak ding. 18An mit na mengter ding ih thimnak sung ihsin tleunak ah, Satan cahnak sung ihsin Pathian hnenah na kirter hai ding. Cuti cun keimah in zumnak thawngin an sualnak tla cu ngaidam an si ding ih Pathian ih thianhlimtermi pawl lakah an tel ve ding,’ tiah i ti.\nPathian Thlarau Thianghlim in inthianter ih cuticun Pathian Fapa ro ttawmtu ah in tuah:\n1Atu cu Khrih Jesuh thawn a pehzom awmi hrangah cun sual thuṭhennak in an luat zo. 2Ziangah tile Khrih Jesuh thawn pehzomnak thawngin nunnak in petu Thlarau ih daan in sualnak le thihnak daan sung ihsin in luatter zo. 3Minung sinak hi a ṭonṭaih tuk ruangah Daan ih a tuah thei lomi kha Pathian in a tuah suak. Amah ih Fapa run thlah tahratin minung sinak sungih a ummi sualnak kha a hnonsak; cuih a Fapa cu sualnak siatralterta dingin minung sinak thawn a ra. 4Hi bangtuk in Pathian in hna a ṭuannak cu minung sidaan thawn nung loin Thlarau duhnakih a nungmi kannih sungah hin Daan ih in fialmi a dik le a dingmi pawl cu kimternak ding hrangah a si. 5Minung sinak in a fialmi vekih a nungmi pawl thinlung cu minung sinak ih duhmi in a uk. Thlarau fialmi vekih a nungmi pawl thinlung cu Thlarau ih duhmi in a uk ve. 6Minung sinakih a ukmi pawlih ton dingmi cu thihnak a si; Thlarau ukmi pawlih co dingmi cu nunnak le daihnak a si. 7Curuangah mi pakhat minung sinakih a ukmi cu Pathian ih ral a si, ziangah tile Pathian ih daan a thlun lo; a thlun duh lo lawng si loin a thlun thei lo. 8Minung sinakih daan a thluntu pawl cun Pathian lung an awiter thei lo.\n9Sikhalsehla nannih cu nan minung sinakih duhmi vekin nan nung lo; Pathian ih Thlarau cu nan sungih a um taktak a si ahcun Thlarau ih fialmi vekin nan nung sawn a si. Zokhal Khrih ih Thlarau a nei lotu cu Khrih ta a si lo. 10Khrih nan sungih a nun ahcun Thlarau cu nan hrangah nunnak a si; ziangah tile sualnak ruangah nan ruangpi cu a thi ding nain nannih cu Pathian thawn remtermi nan si zo. 11Thihnak ihsin Jesuh a thawhtertu Pathian ih Thlarau nan sungih a nun ahcun thihnak ihsin Khrih a thawhtertu Pathian in nan sungah a Thlarau a umternak thawngin a thi theimi nan taksa ruangpi cu nunnak a pe ve ding a si.\n12Curuangah ka u le ka nau tla, minung kan sinak daanih duhzawng in nung ding kan si lo. 13Minung nan sinak daan duhzawng ih nan nun a sile nan thi ding; sikhalsehla sualnak nan tuah ṭheumi pawl kha Thlarau bomnak in nan thah a sile nan nung ding. 14Pathian Thlarau ih hruaimi pawl cu Pathian ih fa an si. 15Ziangah tile Pathian in a lo pekmi Thlarau cu salah a lo tuahtu ding Thlarau a si lo ih ṭihphang in a lo tuahtu khal a si fawn lo. Cuih Thlarau cun Pathian ih fa ah a lo canter ih Pathian hnenah, “Abba, Ka Pa,” tiih kan au theinak thazaang in petu khal cu Thlarau a si. 16Hitiih kan au ahhin Pathian ih Thlarau in kan thlarau a pehzom ih Pathian ih fa kan sinak kha a fiangter. 17Fa kan si ruangah Pathian in a minung hrangih a retciami thlawsuah a cotu ding kan si; cule Pathian in Khrih hrangih a retciami khal Khrih thawn kan co tlang ding. Ziangah tile Khrih tuarnak a tuar vetu kan si ahcun a sunlawinak khal kan ṭawm ve ding a si.\n18Atuih caanih harsatnak kan tuar mi hi kan hnenih a lang lai dingmi sunlawinak thawn cun tahṭhim tlak ah ka ruat hrimhrim lo.


Khuabawi le VengLal pawl Thinhar Vansang Mangbang in an um - Falam Online Media\nKhuabawi le VengLal pawl Thinhar Vansang Mangbang in an um\nJune 3, 2021 Ni Hnem Sung\t0 Comments\nThaketa myone, number 7 venglal U Thet Pine cu May 3 zaanlam nazi 3 hrawngah mikhual cazin report tuding hngakin a mah lawng zung ah a to.\nMinute 15 hrawng rei hnu ah hmaikhuh bun mino 3 cu mawṭaw cycle thawn zung hmai ah an cawl ih mikhual cazin kan pe ding ti`n mipahnih zung ah an lut ih an rualpi pakhat cun innleng in a hngak hai.\nZung sung an lut hnu reilote ah hmanhmawh zetin an suak sal ih mawṭaw cycle thawn an tlan cih. Venglal Thet Pine khal innleng a ra suak ve cu namte dawtnak hriamhma thawn ataksa ah thisen a khat thluh.\nCumicu Frontier media hnen ah Vengsungum mipakhat in May 3 ih thil thleng a rel sal mi a siih “Venglal cu siizung an panpi cih nan zaanlam nazi 4 luan ah a thi” a ti.\nAmahcun “Vengsung phungki tlawng ih CCTV an zoh sal tikah mino 3 an si ti cu an thei ciang nan zo an si? Khawilam in an ra tikhal zohman in an thei lo” a ti.\nVenglal U Thet Pine cu rampi buai hnu, SAC ralhraang lamṭang venglal that tuar hmasabik lam a si ih, cuhnu in rampihuap hmun tamzet ah khuabawi, venglal le SAC ralhraang lam ṭang mitamzet cu a khaatkhaat in that an tuar vivo.\nṬhenkhat an si le zung urkang sak, Khuabawi, Venglal inn kiangah bomb puah, cerek fun telin ralrinpeknak ca kuat … tvk in a phunphun in hrem an tuar.\nJune 2 khalah Sagaing ramṭhen, Taze (တန့်ဆည်) myone ih venglal U Ye Htun cu\nvengsung mipi le CDM tuahtu pawl ih dilngennak ngaipoimawh loin Lailak Tlawng ong dingih a feh lai ah an kap that.\nCuvek dinhmun a si tikah rampumhuap Khuabawi le Venglal ṭhenkhat cun thih ṭih in hnaṭuan an ban san.\nMiṭhen an si le zung kai nakah security thawn tiṭhepṭhep in an um nan ziangtikah mipi kut ka tuar ding ti ruat phah in thinhar vansang in an um.\nVenglal U Thet Pine that tuar thu thawn pehpar in khuami pakhat cun “Aiawhtu venglal thar an ret awmang khal kan thei lo. Mikhual cazin report dingih ka va feh cu zung an ong nan sangka hmai ah thirhling thawn an kham. Asung khalah in lutter duh lo. Zungsung in mipakhat a ra suak ih form fillup ding in pe. An zaten thiphang hmel an pu”.\n“Tuhlan ahcun thla khat viokhat lawng mikhual cazin report dingin kan dil nan an duh hrimhrim lo. Asinan, tu ahcun dilṭul loin thlakhat voikhat lawng report uh in ti. Thinphang hmuihmel thawn an um ringring cu zung feh tapiang cu an hnih suak thluh. Keimah khal awsuak ih hni lo dingin ka supaw thei fangfang” a ti. (FrontierMyanmar)\n← Raldo zir duh hrangah NUG in pehtlaih nakding Pholang\nChin ram ah nikhat pakhat zin in Covid 19 mina 5 thi zo →\nRalhraang mawṭaw Bomb puah tuar ah Palikbawi telin mi 2 thi, 7 hriam tuar\nJune 18, 2021 Ni Hnem Sung 0\nMin Aung Hlaing tuupa a thi tiah thuthang suak\nJanuary 10, 2022 January 10, 2022 Ni Hnem Sung 0


Myanmar Got Talent Hi Chin Mino Pawl Hrang Hmunṭha A Si - Chinland Today Media\nMyanmar Got Talent Hi Chin Mino Pawl Hrang Hmunṭha A Si\nJuly 10, 2015 12:39 pm·0 comments\nRam ṭhangso mino pawl ih a thehlarawknak le an thiamnak an pholangnak hmun ṭhazet pakhat a si mi cu rampi huap ih zuamawknak ih telnak ihsin a si ṭheu. Hivek zuamawknak hi kum tin veikhat an tuah ṭheu ih cumi ah leitlun rampi theih roriin an hmin an lar cih phah ṭheu. Mino tam zet ih kan theih lar mi Justin Bieber, One Direction pawl khal hivek ihsi ra larso mi an si. An mah lo mi dangdang khal rel ding an um konan hi te pahnih hi mino pawl ih duh hleice filor an si.\nKan ram pi khal a ṭhangso vivo ih mipi zalennak famkim ngai ngah thei ding, din hmun cu kan si hrihlonan, mipi zalennak rimnam thlarua kiangkap ah, mino thazaang peknak, somdawlnak le khaisangnak thil khal tampi a tuah thok hrethro. A hlan ih mipi pawl ih an rak theih lar dah lemlo mi khal santiluan IT ruangah, Facebook, online le a dangdang ihsin theihlarnak le cawisanawknak tampi a um.\nTui zing Youtube ka zoh ih Myanmar Got Talent rinlo piin ka kau ngah. Ka caan heu lakmen tiin ka bansan zik nan, Chin mi tla an um pangah tiin ka bih vivo. Roland timi Tahan ihsi tel pakhat a rak um cu ka va hmu ngaingai. Zovek mi a si ti cekci cu ka thei lo nan a hmaisabik ah ‘You Raise Me Up’ ti mi hla a sak. Ka rak lungawi pi tuk ih a dang a saknak pawl khal ka va hawl vivo. Episode 8 khalah a sak sal. 2014 lai tal a si ti ka thei sal ih, ka khawtlai deuh nan hipa hi ka uar zet ih Chin mino pawl ih zoh ton tlak zet a si khalin ka thei.\nMino pawl hivek rampi zuamawnak ah kan aw ṭhatnak, ka kutzungthiamnak, ka talent pawl pholang cio uh tiin thazaang ka pe aw duh zet. Cuvek ih thazaang pek awk tik ah mihretkhat cun ningzah thlak tiih rak ruat tu tla kan rak um men thei. Kan lai khawte ihsin hlasak thiam, aw ṭha pawl kan Chin mi lakah ziangzat an um ding ti kan theilo. Rampi hmaiah kan phosuah awk theive a ṭul a si. CD tuah sehla Kawl pawl le hnamdang pawl in, in leisak lo ding. Asinan rampi ih zuamawknak kan telnak ih kan hlawhtlin nak ihsi cun, Leitlun ramdang huap ih theihlar kan silo hmanah, Myanmar rampi huap ih mi theih le hminnei kan siphah thei ding a si. Cucu kan kut sungih um kan tuah thei ve mi a si.\nBritish Got Talent ih teltu Susan Boyle khal a kum 40 kim zik lawngah sikha, leitlun mipi pawl in a hlasak thiam zia an rak theih thei. Curuangah hivek ih tel hi ningzak lamah lak loin tel theitu pawl hrangah tel dingin zuam cio uh tiah thazaang ka pek aw duh zet a si.\nX Factor, ….Got Talent, The Voice le a dangdang, mirang pawl tuah mi bang ih sang le lar vek ciamco ava silo hmanah rampi huap ih zuamawknak a si mi, Ein Met Sone Ya, Myanmar Got Talent le a dangdang pawl ah rak tel cio uh. Chin mino pawl hi Myanmar mino lakah a nautabik kan si ce lo a si.\nMi hrekkhat cun ṭong thiamlo ruangah kan thanau men thei? Asinan Chin mino pawl in kan theih dingmi thupi zet cu, Myanmar rampi hi kan ram a si. Kan ṭong hman mihi Myanmar ram ṭong pakhat a si ve. Curuangah thinnau ding a um lo. Curuangah Myanmar ram, kan ram ah hin Mino pawl in kan talent pawl hi ret lak men lo in pholang cio uhsi. Myanmar Got Talent hi Chin Mino pawl hrangah hmun tha pakhat a si.\nA telduhtu pawl hrangh himi link (http://foreverbectero.com/mmgottalent/register/register.php) ah rak lut cio uhla hmin khumnak rak nei uh. Chin mino parmawinak Myanmar ram piin thei vivo hram seh!!!#\n“TIKULH ” Album Ka Uar Rori Ko!\nFalam Pawl Ih “Pu”


Falam Traffic Police Officer in Lamziin thawn pehpar mi Myanmar Daan thar zirhnak nei - Falam Online Media\nFalam Traffic Police Officer in Lamziin thawn pehpar mi Myanmar Daan thar zirhnak nei\nJune 3, 2020 admin\t0 Comments Falam Thuthang, Falam Traffic Police\nMyanmar road safty daan thar thawn pehpar in Falam mipi pawl ih theihthiam theinak dingah zirhawnak le daan thar nganmi cahnah zem nak cu Falam traffic police pawl in an nei tiah theih a si.\nFalam traffic police officer Si Thu Sway hoha nakin tuahmi a siih 2020 Myanmar road safty pukma – 17 vekin zirh/simawnak neih a si.\nCuih daan thar sung ahcun motor-cycle to tikah sun-zaan ti loin a hmai, tanglam mit vang tengteng ding tin a um ih cuih daan thar cu Falam mipi pawl ih theithiam thei dingin Falam traffic palik in an zirh mi a siih June 6 lam khal ah zirh peh vivo bet an tum thu theih a si.\nFalam khawsung ah motor, motor-cycle bah-khawnnak ruangih thi an rak um zo ruang khal ah mipi lam in a fiang thei bikih daan thar an theithiam theinak dingah Falam Traffic palik pawl in zirhnak an nei mi a siih motor cycle to tik khalah lukhuh ṭhami khuh ding, motor mawng pawl khal in taikhap ṭhaten khap ding in le Myanmar road safty daan thar khal thlun tengteng dingin sim-zirh awknak an nei a si.\nWorld Health Organization in 2019 May ih a phuang mi vek a si le Myanmar minung 100,000 ah 20.3 per in lamziin thawn pehpar awmi bah-khawnnak an tuar. South East Asia Region sung ih lamziin bah-khawn tambiknak cu Thailand ram a siih Myanmar ram hi a pahnih nakah kan um.\nzuk credit : MRTV\n← Falam Mino Pawlkom in View Point sialnak le Mihlo hawlnak nei\nKerala state in A DangLam zetmi “First Bell” Fimzirnak a hmang thok →\nChinmi hrang ah Central Chin Pawlpi, Kalaymyo a cangvai thok\nFalam cu Fangfai phur ding men khalah siannak caken lak a ṭul thlang


Kiangkap kil himnak thu | Radio Veritas Asia\nThleng awk nak pawl cu buai zet ih hna tuan rero pawl hrangah a hrek khat ih an pah ding mi thil asinan, owÅaA' lam ih a nuam te mi mah te ih thleng awk nak thawn tah ahcun a thang so mi tui san minung pawl ih an tom mi than so nak pawl cu a rang tuk tiin an ti.\nCui hlei ah a tu vek ih zam rang zet ih cawl lo ih thleng awk nak ih a duh san colh hmun cu mi zate ih that nak hrang ah, minung ih khaam theih mi ziangkim ih than so nak hrangah asi ringring lo hman asi thei. (That nak thil pawl a um vek in that nak um ding zat ih a um lo mi khal a um.)\nThleng awk nak cu mi pawl in an duh nan, thlengawk nak then khat cu lei tlun hrangah le mi tam sawn ih nun khua sak daan ah har nak hrangah tih a nung sawn mi thil asi.\nKan um nak kan inn asimi hi leilung tlun ah ziang pawl a cang. Minung pawl ih um daan le leitlun ih um daan pawl kan zoh tikah minung thuan thu ih veikhat hman ton a sidah lomi a tu san um dan pawl cu zingzoi nak par ah a bun awk lo ruang ah, biak nak lam ih mi fim pawl, thu ruat thiam mi fim pawl ih an ti mi pawl hi ning a um thlang. Curuangah kan mah pawl zum nak in pe tu fiang ter nak thar pawl le kan zaten thawn peh par awmi lei tlun ih tul mi pawl sim hlan ah, kan um nak lei par ih a cang rero mi thu hla pawl thawn zom aw in mal te tal ruah ve ding ah Pope Francis in in sawm asi.


May 26, 2010 5:27 pm·0 comments\nTidai thuhla kan ngan laklawh ih, tui’ tum khalah ziangtluk in ran rual zohkilnak le nitin thilri kan hmanmi pawl tuahnak ah tidai an hmang timi kan zohkhawm pei. Kum 1990 ihsin London ih King’s College tlawngta Tony Allan (geographer) cun leitlun hmunkip ih a thil hmuhtonmi pawl hitin a ngan:\n1. Jeans bawngbi sau pakhat kan hruk tinte’n tidai 2,900 gallons (1 gallon = 4 liters) ah kan hnim awk tinak a si. Sim duhmi cu Jean bawngbisau pakhat tuahnak dingah tidai 2,900 gallon an hmang tinak a si. Cotton bed sheet pakhat tuahnak dingah tidai 2,800 gallon hman a si ih, cotton T-shirt pakhat tuahnak dingah tidai 766 gallon hman a si. Caw hnawi khuat khat ngahnak dingah tidai 53 gallon a luang ral ih, coffee khuat khat kan ngah theinak dingah tidai 37 gallon hman a tul. Wine khuat khat cu tidai 32 gallon in, beer khuat khat cu tidai 20 gallon in, laphak (tea) khuat khat cu tidai 9 gallon cem in kan ngahmi an si. Hibangtukih tidai luangral ringring hi coffee, caw hnawi, laphak, cotton pawl a hramthok ihsin a cem net tiang a zohkilnak dingih tidai an hmanzat in ngan a si ih, cucu ‘zohman in kan ruahban lomi an si. Hihi ‘Virtual Water’ ti ih kawh a si.\n2. ‘Sa’ kan duh fawn ih,.. sa thawn pehpar in tidai hman zat cu hitin a si: Caw pakhat a suahkeh ihsin a ‘sa’ an zuar tiang (kum 3 sung) ih a zohkilnak hrang tidai an hman zat cu 816,600 gallon a si. Cucu caw sa 200 kg (440 pounds) ngahnak ding a si ih, 1 kg hrangah tidai 4,083 gallon ( pound 1 hrangah tidai 1,857 gallon) hman a tul tinak a si. (1 kg = 2.2 pounds). Hitin kan zoh vivo ding. Vok sa pound 1 ngahnak hrangah tidai 756 gallon hman a si. Arsa pound 1 ngahnak dingah tidai 469 gallon hman a si. Arti (egg) pumkhat ngahnak dingah tidai 400 gallon hman a tul. Ticun, kum 2050 ahcun kum 2010 hnakin milai in tuni ih kan tulmi hnakih a let (double) rori in ‘sa’ kan tul ding ti a si lala.\n3. Thing thei (fruit) lam kan zoh pei. Cherry thei pound 1 ngahnak dingah tidai 185 gallon, Banhla pound 1 hrangah tidai 103 gallon, apple rah pound 1 hrangah tidai 84 gallon, grape rah pound 1 hrangah tidai 78 gallon, orange rah pound 1 hrangah tidai 55 gallon, strawberry thei pound 1 hrangah tidai 33 gallon hman a si. Vainim pound 1 hrangah tidai 109 gallon a tul ih, alu (potato) pound 1 hrangah tidai 31 gallon, bokbawn (egg-plant; India ahcun brinjal) pound 1 hrangah tidai 25 gallon hman a tul. (Hmaizarh ah theikauhnak peh a si ding-Ed)


Leiba Hrang Ih Mai fate 3 Zuartu Malaysia Pacang - Chinland Today Media\nLeiba Hrang Ih Mai fate 3 Zuartu Malaysia Pacang\nJanuary 17, 2013 12:40 am·1 comment\nPETALING JAYA : Malaysia ram ih lorry motor mawngtu pakhat cun, a leiba neihmi pawl a rulh theilo ruangah, cumi rulhnak ding ah a fate 3 cu a zuar asi ti in a fate nu Liew Kim Yow cun MCA office ah asim asi. Nauhak 3 ih pa hi a hmin a relduhlo ih, kum 7 tluk , Serendah, Hulu Selangor ah an umtlang hnu ah fate 3 an nei asi.\nAsinan, neihawk ngai cu na nei aw hrihlo. Nikum September ah khan, hipa hin a fate nu hnen ah cun nafale 3 cu a nu in a rak zoh ding ih, annih cu Singapore lam ah hnatuan in an feh a tumtah thu a sim. Cutin, fate 3 cu a nu hnen ah a heiret ti in a fate nu hnen ah cun a sim.\nCumi lai ah, hi nu ih reldan vek asi le, mi in kan fate hi Rm. 50,000 le Rm. 20,000 in kan lo lei ding in ti nan, mai fate cu ka zuar sianglo ti in cupa cun a rak sim dah ti in asim. Cumi hnu cun a ngaih a thavak lo nan, a nu hnen ah thlamuang tak in an um a ti san men theu.\nCumi hnu thlathum ah cun, Singapore ih an feh ding pawl cu an thawn theh ruangah thin nuamlo zet cun a fate pawl hawl ding cun Liew cu a poksuak. Palik zung ah fate hlo ti in a va sim theih hnu ah, an fate hmin pawl an hun zoh ciang cu, 2012 October thlah ah le December 23 ni pawl ah , cu pa cun palik zung ah a fate a hlo asi tin a rak report zo thu a va theisuak.\nThu umdan an zohfiang vivo tik ah, fate pa ih a rak umpi ringring mi hi, loan in paisa tamtak la tu le leiba tamtak neitu asi ih, cumi ruangah a zuar asi an zum. Palik pawl cun, hi nauhak 3 rak lei ih rak cawmtu pawl cun a rangthei bik ih palik theihter ding in thu an suah. Cu pa khal cu kaih duhmi cazin ah an ret in tu ah an hawl rero. Mai fate rori zuarsiang, cuvek thinlung pu cu makzet asi.\nMalaysia Nunau Kum 60 Mi, Nauhak Zuarthuptu Kum 14 Thawngtla Ding\nFanu Neih Ruangah Nupi That Tum\nMah Le Mah Nawkkangaw Tibet Ram Ah Thlengsal\nA va mak ve mai fa te zuar ro ri cu, mi mak tak asi Pathian in a tlun ah tuarnak a pek ka zum, mah mi nung cu sim lo mah fa te hman zuar cu mak tak si. leitlun hi a mak vi vo a si hi


Kawlram Thantar Thar Hmang Thok Ding - Chinland Today Media\nKawlram Thantar Thar Hmang Thok Ding\nOctober 21, 2010 1:05 pm·0 comments\nKawlram Thanthar Thar\nKawlram ralkap miuk cun mipi zalennak ding hrang lampi an feh ti lan tir awknak ding hrangah thantar thar cu tuisun, tlawngkai nili niihsi hmangthok dingin an puangzarh.\nHi thantar thar hi Kawlram sml 3:00 tlm* cekci ah thlengnak caanserh cu ralkap bawi pawl in an hmang. Thlengnak caanserh an hman rual in rampum huap ih phunzarhnak neih ding mi cu hmang lo in hi caanserh an hman hlan te ah rampi zuknung in thannak an rak nei cia.\n1 Aug 1943 - 3 May 1945 An Hmanmi Thantar\n3 Jan 1974 Ihsin An Hmangmi Thanthar\nThantar thar hi rinphei pathum a eng, ahring le a sen tiin a um ih a laifangah Arsi tumpi a cuang. 2008 ih an rak duancia mi hi thanthar ih rawng pathuam- a eng, a hring le a sen hin duhdan bang rep ih lungrual tlang khawmnak, remdaihnak , ral thatnak le tlaitluannak timi pawl an khihhmuh.\nA eng, hring le a sen thanthar pawl hi 1934-1945 kum Japan pawl ih hnatuannak ih an rak hmang mi a siih cuilai san ih an thantar laifang ahcun Uutawng a um. Hi thanthar khal socialist acozah lal lai 1974 ah Ne Win in tui a sen a kil ih fangcang buh vui le arsi cuang thawn a rak thleng mi a si.


I Hmuh Aw - Chinland Today Media\nDecember 4, 2012 12:11 am·0 comments\nBible Siar Ding: Jeim 3:13-18\nNanmah lakah fimnak le theihthiamnak a neitu nan um maw?\nAn um asile a nuncan ttha in langter sehla, tangdornak le fimnak thawn a thil ttha tuahnak in langter seh!\n– Jeim 3:13\n“Missouri” timi hi “Sh0w-Me State” [I Hmuh Aw] timi sullam a keng tiih theih a si. Kum zabu 20 a thoknaklam hrawngah USA ih himi State ih aupimi thusirhsan (slogan) hi a suak ih cumi in a cang taktak theimi ruahnak (practicality) le zapi theih theimi khuaruahnak (common sense) ih pehzom awknak kha a langfiangter (reflect) a si.\nFimnak (wisdom) timi thulu a ra thlen tikah Pathian in a timi cu “I Hmuh aw (Show Me)” timi a si ve. Fimnak taktak (true wisdom) kan neih asile kan nunzia (behavior) in a lang ding a si – ahleice in midang pawl thawih kan pehtlaih daan in a lang tengteng ding.\nJeim in kawhhran hmasa zumtu pawl hnenih ca a kuat tikah, fimnak cu tlinnak dang pawl: tangdornak, tthatnak le ngilneihnak thawn a pehtlai awkter. Jeim in Pathian hnen ihsin a rami vanlam fimnak cu tthat lonak, iksik nahsuahnak le aatnak thawn an polhcok aw lo, ti’n a sim bet.\nMifim kan ti tikah kan ttongmi le kan tuahmi hi mil aw ding an si. Mipi in kan fimnak an thei (hear) duh lo, an hmu (see) duh sawn a si.\nBawipa, fimnak thu ka rel ttheu na’n atak in nunnak ah ka langter thei lo ti ka thei aw. Fimnak dil thiamtu le nitin midang pawl thawn pehtlaih awknak ih hmang thiamtu si dingin in bawm hram aw.\nMidang thawn ka pehtlaihnak ah fimnak thawn a mil-aw lomi mizia ziangsi ka neih? Midang thawn ka pawlkomnak ah fimnak thawn a kop-awmi ziangmi mizia so ka langter thei?\nZaraan hnakih Cuangce deuh


A nui' hrang oxygen hawl in zantim ah a vak ih ralhrang in an rak vuak - IHBURLEN\nA nui’ hrang oxygen hawl in zantim ah a vak ih ralhrang in an rak vuak\nJuly 21, 2021 admin RAMSUNG THUTHANG, THUTHANG 0\nCovid-19 pulhhri cun Myanmar rampi a nuai laifang a s ih thenkhat dam thei an um laiah thenkhat cu mithi khua ah thlahliam an si.\nHarsatnak bik cu ram uknak a that lo ruangah tuamhlawmnak tha, sivai le Oxygen khal a um lo. Mahte hmalak a si cio. Mi neinung deuh pawl cun a hlankhanten Oxygen thawl khat erer in an khawl laiah mi harsa fa, nitin mamawh dapcop hrangah a ol ve lo.\nTlawmngai pawlkom. biaknak zarto in Oxygen hman ding um phahphah hmansehla mina an tam tuk hrat ruangah Oxygen tingcanawk ngaingai a har.\nMandalay ih innsang khat cu inn ah mina besia an neih ruangah zan sim hnupi (zantim) laiah Oxygen hawl in mipa pakhat khawlak ah a vaktawi. Vansiat le malmak ah ralhrang pawl thawn an tongaw ngelcel ih ralhrang cun thu an sut ih thaten a sim nan, kut an thlak thotho.\nZuk ih kan hmuh vekin a dunglam zang durh seksek ko, steel fung in an vua. An vuakmi pa ih rualpa cun, “Mizan Mandalay ah ka rualpa an innsang ih mamawh Oxygen hawl in zan nazi 12 ah a suak. Ralhrang thawn an tongaw ih meithal tin in steel fung in an vuak ciamco. Mai’ innsang hrang poimawh a um caan ah suakvak loin inn sung hlirah maw, kan um ding,” tiah a tuarpi thu a ngan.\nKalay thlanglam ralhrang le KPDF ni thum sung doawknak cipciar


Thlacamnak sungah Tuam - Chinland Today Media\nJanuary 28, 2013 12:59 am·0 comments\nBible Siar Ding: Johan 17:13-26\nCuruangah atu le kumkhua in amah ih sungin Pathian a pantu pawl cu a rundam thei a si; ziangahtile kumkhua in a nun ruangah Pathian hnenah a dil sak ringring.\n– Hebru 7:25\nA liam ciami kum thawnghnih, Jesuh leitlun ih a rak tlanlen lai ah kan hrangah thla in rak cam sak thu na thei dah maw?\n“Puithiam Sang Thlacamnak (High Priestly Prayer)” ti ih theihmi sungah Jesuh in dungthluntu pawl hrangih thla a cam saknak kan hmu. A simbetmi cu, “Anmai’ hrang lawngah thla ka cam a si lo; anmai’ thusimmi ruangih zumtu a cangmi pawl hrangah tla thla ka cam,” a ti (Johan 17:20). Hih a simmi minung pawl cu atu ih zumtu nangmah le keimah hi kan si.\nKan hrangih a thlacammi cu: thianghlimnak kan neih theinak ding, pumkhat kan si theinak ding, le Amah kan sunloih theinak dingah a si. Satan ih siatsuahnak ihsin humhim kan si theinak dingah le Pa in Fapa a duhdawtnak kha kan sungih a um thei cionak dingah a si. Jesuh in cuti ih kan hrangih thla a rak cam lawng si loin atu rori ahhin zumtu kan hrangah thla in cam sak ringring a si ti’n Hebru cangantu cun in sim a si.\nKannih cu a ttawnttaimi kan si ruangah kanmah bawm dingah Thlarau a ra. Ziangtinso thla kan cam ding ti hman kan theih lolai ah, hmurka in simsuak thei lomi hrum-ainak thawn Thlarau in kan hrangah Pathian hnenah in dil sak. Pathian duhzawng in a mithiang pawl hrangah Thlarau in Pathian hnenah in dil sak a si (Rom 8:26, 27).\nMaw Bawipa, ziangtin thla ka cam ding ti ka theih lolai ah, Na Fapa le Thlarau Thianghlim ih thla in camsak ruangah ka lungawi.\nTuni ah Jesuh in Pa hnenah in dil sak ringring ti ka theihmi in Pathian hnenih ka harsatnak ka thlenh daan a danglamter maw?


Fever Pitch - Chinland Today Media\nFebruary 28, 2009 3:47 am·0 comments\nSiar: Matthai 22:34-40\nNa innhnen kha nangmah na duhdawt awk vekin na duhdawt ve pei. – Matthai 22:29\nKumkhat Sung Baibal:– Saam 114-116\nFever Pitch timi zuknung (movie) sungah Ben Wrightman cu Boston Red Sox baseball team a aatpi. Tthaal caan thawh pek le tthal caan sungih an lehnak hmuahhmuah ah a pelh dah lo.\nKhawsik tikcu ah Ben cu Lindsey timi nunau nu thawn an duh aw. Tthaal caan thawh tikcu baseball lek caan a thlen tikah Lindsey in Ben cu midang pi vekin a hmu. Ziangahtile lehnak hmun an feh tlang lo ahcun Ben in a fala nu hrangah caan a pek thei nawn lo.\nBen ih baseball aatpi ruangah Lindsey in a tthen. Ben ih rualpa in, “Nang cu Sox na duhzet. Asinain Sox in teh a lo duh kir ve maw?, i sim hnik aw” tiah a ti. Cumi ttong in Ben cu co-u (priority) a pekmi a ruatter saal ih a duhdawt mi le amah khal duh kirtu a fala nu caan pek dingin a ruat aw saal.\nMai’ duhzawng nomnak a phunphun, cangvaihnak a phunphun le thil ttha pawl tuahnak in tikcu caan kan hmang. Asinain co-u pek ding thil kan hril tikah kan ruah ttulmi thil pahnih cu Jesuh in, “Na Pathian cu a thinlung zate’n na duhdawt pei … Na innhnen kha nangmah na duhdawt awk vekin na duhdawt ve pei,” (Matt. 22:37-39) tiah a ti.\nKan thiltuahmi a khing a dik lo tikah kan sut awk dingmi cu, “ka tuah duhmi le ka cangvaihnak pawl hin in duh kir maw?” Pathian duhdawt le milai duhdawt cu thil dik tatak a si.\nZohtthim dingmi upat tlak keneh pawl thlun aw,\nA hnattuan cu a thianghlim ih a ttha;\nCutikah leilungpi cu kan Pa ih Biakinn vek a si ding,\nDuhdawtnak nun cu lungawi thangtthatnak Saam hla a si.\nPathian duhdawtnak midang thawn kan ttawm awk tikah,


Pacang In Fala A Pawngsual, Pacang Cu Hremnak An Pe Lo Ih Fala Sawn Hremnak An Pe – Meifar\nPacang In Fala A Pawngsual, Pacang Cu Hremnak An Pe Lo Ih Fala Sawn Hremnak An Pe\nMay 27, 2022 admin Myanmar 0\nShan State, Kutkai Township, Ho Naung khua ah pacang fa 2 nei zo in tualsung fala kum 21 mi a pawngsual nan pacang cu hremnak an pe lo, fala sawn hremnak an pe. Nikum June 2021 ah fala kum 21 mi le a unu tei nupa cu tlanglo ah hnaṭuan in thlam ah an riak.\nZankhat cu a unu tei nupa hi thlam ah an riak lo, cutik laiah pacang kum 27 mi Giot Dae cu an thlam kiangah ava feh ih a unu ih pasal cu a ko. Thlam sung ihsin a unu tei nupa an um lo thu a sim, pacang cu thlam sungah ava lut ih a duh lo nacingin a sualpi.\nA kaa a huhsak ih a sualpi hnuah midang hnenah relsuak lo dingin a hringhro. Falanu cu nau a keng, December 18 ah tualsung mipi pawlin nau a keng ti an theih ruangah hremnak an pe. Tualsung mipi pawlin thu an sut ih pawngsualtu cu Giot Dae tin a sim.\nGiot Dae in fa 2 nei a si ih ṭuanvo a la lo ding thu a sim thei ih a hringhro. Tualsung mipi pawlin pacang cu hremnak an pe lo, fala naupai sawn hremnak an pe ih sawrfung in a ke ah an vuak hnuah khua ihsin dawisuak an tum.\nA unu in ngaithiam a dilsak ih khua ihsin dawisuak lo dingin a ngen, a unu tei in sumpai ting 4 an kuansak hnuah khuapawn thlam ah an umter. Thla 3 sung cu khualeng ah aum ih harsa zetin ramlak ah nau anei. Nau a neih hnu kan dung April thla lawngah khuasung ah an umter.\nAn khua mipi pawlin an thuhla cu an thuhsak. Ta’ang Women’s Organization (TWO) pawlin an khua kiangkap ah zirnak, training an va pe ih cutawk ah Ho Naung khua ih thilthleng cu an thei. TWO hotu in hmuhsuam tong fala cu ava bia ih an thuhla cu an buaipi.\nTWO ṭuanvo neitu in, “Kutkai ramsung ah nunau pawl hi pawngsual an tong ih nau an pai asilen pawngsualtu aiin pawngsual mi in hremnak an tong sawn. An nautat ih an hmuhsuam, thilṭha lo zet a si. Pawngsualtu mipa pawl hi hremnak pe sawn ding an si” a ti. Tualsung mipi ralkap TNLA pawlin an thuhla cu an thei ih pacang Giot Dae cu an va kai.\nSouth Dagon Ah Nupi Hlun Urthattu Cu Kum 20 Sung Thawngtla Dingin A Thu An Ṭhencat\nLo Hnaṭuannak Ihsin A Tlunlam Ah Ṭek In A Tlak That


Ralhrang Pawlin Mi 11 Cu Hridai In An Tawnbet Ih An Urthat, An Ṭap An Raak Rero – Meifar\nRalhrang Pawlin Mi 11 Cu Hridai In An Tawnbet Ih An Urthat, An Ṭap An Raak Rero\nDecember 7, 2021 admin Lawrkhawm 0\nSagaing, Salingyi Township, Dontaw khuami 11 pawl cu ralhrang pawlin an kai ih hridai thawn an tawnbet hnuah an khuapawn ah an hruai ih an urthat thluh. Tualsung mi pakhat in, “Khuami 11 pawl cu an nung lai rori in an urthat, an ṭap an raak ciamco au-aw cu kan thei nan kan va run thei lo” a ti.\nMizan December 6, 2021 ah Monywa-Pathein lamzin ah ralhrang pawl cu bomb puah an tong ih ralkap tam zet an thi ih hliamtuar khal an um. Ralhrang pawl cu an thinheng tuk ih tuizing December 7 ah bomb puahnak kiangkap ih um khua pawl cu an nuai ciamco.\nKhuasung inn le lo pawl an siatsuah ih meithal an kap ciamco, cumi hnuah Dontaw khua kiangah bomb puah an tongsal. Ralhrang pawlin Dontaw khua cu bomb, pukpi le meithal in an kap ciamco hngal ih khuasung mi 11 cu an kai ih zinglam nazi 9:00 hrawngah an urthat thluh.\nTualsung mi pakhat in, “Zinglam nazi 8:00 hrawngah ralhrang pawl cu SuiTakung ihsin an ra ih khuakhat hnu khuakhat an nuai vivo. Cutawk ah Pindaya khua kiangih um khuami pakhat an kap that, khuadang mipi pawl cu an tlan ciamco ih Saba lilawn ah ralhrang pawlin bomb in an rak puah, bomb le pukpi in khuasung lam an kap ciamco.\nDontaw khuasung ah an lut ih sualnak nei lo khuasung mi 11 cu hridai in an tawnbet ih khuapawn ah an urthat, ralhrang pawlin Dontaw khua an suahsan zo ih Lyping tlang parah umhmun an va khuar. Khuasung mipi pawl cu hmun dangdang ah an tlan thluh” a ti.\nCNDF Ralkap Thutiam Kamnak\nDr. Laltanpuia Thihcam Ah A Nupi Hremnak Thu An Phuang Ding


Kan Ramsung Zumtu Pawl Hrang Obama In Tuahthat Duh - Chinland Today Media\nDecember 5, 2012 10:10 pm·2 comments\nU.S. president Barack Obama in kan dung thla kan ram a tlawngnak ah ramsung um mimalte Christian pawlih kum reipi harsat an tuarnak pawl cu atu acozah thar in zohṭhasal dingin a sim. Nov 19 ni Yangon University ih thu a simnak khalah zalen zetih biakzum theinak thu a sim. Obama in American Baptist Churches USA and the U.S. Commission on International Religious Freedom pawl hnenah kan ram ih biaknak zalen theinak dingah ṭanlak ve dingin a dil. Obama cun Christian pawl hrang lawng siloin Muslim pawl hrang khalah a sim ih, Rakhine ram ih buainak khal a khih.\nKan ramsung ah Christian cu Karen le Karenni million 1 hrawng, Chin million 1 hrawng le Kachin 900,000 zat an um. Kan dungnaite “Threats to Our Existence: Persecution of Ethnic Chin Christians in Burma” timi report ah Chin Christian pawlin siatsuah le palbet an tuar thu a sim. Kan dung kumhnih sungah biakinn le biaknaklam thawn a pehparmi inn 24 cu Ministry of Religious Affairs in an khar. Thinglamtah a malbik 13 an siatsuah. Cui sung ah pura thar 15 cu aana hnatuanternak hmangin Chin Christian mipi ih thazang in an sak. Vei 40 hnakih tam hringhronak an tong ih, official takih zungih thuhla thleng cu 24 an um nan thuneitu lam ihsin ngaihsak an co lo.\nKachin Ramthen le Karen Ramthen pawl khalah nasa zetzet in acozah uktu pawl ruangah harsatnak an tong. U.S. cun harsatnak a tuartu mi malte tlunih an ngaihsak zia a langter. Washington, D.C. ih um International Christian Concern khalin leitlunpi huapin hremnak harsatnak a tongtu Christian pawl hrangah bawmnak a nei ṭheu. Cumi pawl hnenah na harsatnak na umhmun ih na tongmi pawl cu ICC at 800-422-5441 or visit www.persecution.org. ah na sim thei ve.\non December 6, 2012 at 3:23 am\nA va tthra tak em,,\nTha na sa a takin Kawl pawl in teh an hamng duh leh kei maw? Pathian in kan zalen nak ti eng hram seh law…….


CPP Pawl An Kuanglo An Nor Lo Maw! - Chinland Today Media\nJuly 4, 2015 3:51 pm·1 comment\nKhampat, Kanaan, Khawhmunnuam, Tamu, Nanphalung, Tahan, Phaillin Zuk – CPP Media In-charge 23/6/215\nRampi hrilawknak khal a nai cuahco ih party lam ihsin mipi nehtumnak le hip tumnak pawl khal online ah hmuh ding a um phahphah thlang. A liamcia kum 4 lai ah khacun online ah kan ram (Myanmar) hrilawknak ding hrang mipi hipnak tuah ciamco cu hmuh ding a rak mal zet. Acozah lam ih zippitnak ruangah khal a si. Cuhleiah Facebook, Mail le a dangdang social network hmangtu Chin mi tla kan rak mal zet ih thupi tuk ah kan rak ruat lemlo. Tu ahcun Chinland Today in member 65000 a neiih Chin mi social network lakah cakbik le mipi neitambik a si.\nHi mi zat pawl in nitin, an hmang thluh lo men ding nan, himi zat pawl in Facebook an hmang tinak cu a si. Tisual pang ih thun ngah pang mi Chin ṭong theilo le thiamlo tu hi, mi 100 hman an um lo ding. Curuangah social network in kan Chin mi pawl khawtlang nun tampi a luah khat zet ti cu a fiang a si. Tulai Chinland Today Media ih neih mi Chinland Today Facebook groups ah le Falam mi le sa pawl um khawmnak a si mi Rihli tlang cabawm ah Pu No Than Kap ih hnaṭuannak tete pawl tla hmuh ding a um tam zet ih a lungawi um ngaingai.\nChin Progressive Party media officer lam ihsi ṭanlak tharnak ruangah a siin a lang ih fak tlak zet a si. Pu No Than Kap, Chin Affairs Minister ih Haikhawl khawtlang a bawmnak, Sadaw khua siatton pawl bawmnak, tu baiih a khual tlawnnak le mipi a vehvainak pawl CPP Media Officer lam ih an thuthan mi hmuh tikah CPP aiawh media tuanvo neitu mengmang in party pi fehdan le thuhla um dan theilo thu va um hlah. Duhsan an nei si ko ding ti cu theih cia le hmuh cia a siko. An thuthan mi zoh tikah seherh zazet a simi cu, “Pu No Than Kap in a mai zalte sung ihsin a bawm” timi le “CPP, Media Incharge” timi a si. CAM tuanvo neitu, mi pakhatin a zalte sungin mi abawm timi Party Media Incharge ih a thlah mihi mai hnatuanlo ding tuan, mai kuang lo nor asi.\nCun CAM hmin ih a bawm lo khalle CPP party hotu din hmun in ziangah a bawm lo? Milian dang khalin a bawm mi zat hnakih tam tla an bawm ko. Curuangah hihi Party pakhat pi media Incharge ih thlah ding a si mi thil asi lo. A san cu an party ih cangvaihnak khal a silo ih mimal hnatuannak men a si. An thlah khal a sile party sinak tello ih thlah ding ci a si. Cumi khalah ziangruangah party hminin a cangvailo timi thusuhnak a um lai? A mai bulpak hminṭhatnak le hamṭhatnak a rak hawllo tla cu a si men ko ding. Asinan a mimal hmin ih a cangvaihnak pawl languar ter zetih tlang cabawm le tulai santhar, Chin mi vantlang hmun ih tarlan mi zoh tik ahcun mimal larter duhnak lole, midang pawl ih upa ding le lawm ding ruahsannak ih tlangzarh mi a si tihi thlirnak pakhat ka neih mi a si. An hnaṭuan mi a sia tilam siloin, an hnatuan dan hi a diklo a si tiin ka ruat.\nCPP media officer ih a thuthan mi an party palai din hmun ih a tarlang mihi, thilthatuah a si ruangah an mai party pawl ih duhdan a si thotho si pei maw tiin ruah ding a tam zet!!. Party ih hnaṭuannak thantu ding le relsuak tuding maw a si, Pu No Than Kap ih thuhla thantu ding ha a si titla ruah ding a um tel fawn! Pu No Than Kap cu CPP pawl ih hotu a si. Chin Affairs Minister khal a si tel. Hi tiih sinak khuah a neih mi lawng siloin mipi tamzet ih ngaihsan mi le upat mi a si. Falam mi pawl ih kan rinsan zet mi a si fawn. Asinan a sinak thawn pehpar lomi hnaṭuannak pawl CPP thuthantu ih a rak than uar zet tikah, Pu No Than Kap ih sinak ding le tuah ding mi a tuah mi silo tiangin a tham phah a si tiin ka hmu. CAM dinhmun ih a tuah ding mi a um ih an party hotu dinhmun ihsin a tuahtu ding an um.\nCumi pawl cu an mah le sinak zawn ih thuthantu pawl in mipi pawl ih theih dingin an than mai ding mi a si. Tahthimnak ah “Anteng, Tanbu, Tlangzawl ah hnatuan ding um” timi CAM officials thuthan a si tikah a hnget ih a rin um. A mimal ih a hnaṭuannak le a thiltuah mi pawl cawimawi ding le mipi theihter ding asi ahcun Chin media dangdang pawl hmangin a silole thudang sawn in than hna khal thiam sehla mipi ngai a dam deuh ding ih thilfeh dan pom hahdam zet ding mi a si. CPP le CAM hotu a si ahcun party mipi hipnak ding hrangah, lole a mimal ih hlawknak ding men le hminṭhatnak ding men ah, a party le a sinak thawn a cangvai thei lo a si. Cucu party le pawlkom rinsantlak pawl ih cangvaih dan khal a silo. Ziang ah tile MP pawl cu mipi hrangih cangvai tu ding le aiawh tu dingih hril mi an si. An mai mimal hlawknak hawl dingih hril an silo.\nHi tiih ngan tikah Pu No Than Kap le CPP pawl ih hnaṭuan mi a sia ti tumnak lam a silo. Pholang tum mi sawn cu an hnaṭuan fehdan hi a diklo mi ralkap bawi pawl ih sinak thawn an mai hlawknak ding hrang ih an hnaṭuan mi thawn danglamnak a neilo timi le mipi tulnak tuahsak hi MP pakhat dinghmun ihsi cun bawm a silo. A tuan ding mi a tuan fang men lawng a sisawn. Curuangah santhar Chin mi vantlang a simi, Social network ih CPP le CAM ih hnaṭuannak asilo mi Pu No Than Kap ih hnaṭuannak cu Party pi pakhat thuthantu in a pehpar lo tuk mi a thuthannak hi thil tuahdan mawi a silo a si.\nCPP cu party a si, CAM khal sinak a si. Cumi cu Pu No Than Kap in a nei veve. Asinan pu No Than Kap cu CPP le CAM a si ringringlo ding. Curuangah a mimal hnaṭuannak cu a party hnaṭuannak thawn a pehpar awklo caan khal a um thei. Amahlawngte sumpai ih mi bawmnak le khua pakhat a tlawnnak pawl cu a party a silole CAM ihsin a tuah ding mi awm a si. Cucu mipi pawl ih kan hrilnak san le a tlinnak san khal a si. CPP party piin mipi pawl ih duhco a va duh hmanah mimal hnatuannak pawl siloin party hnatuannak pawl sawn kha mipi hnenah in theihter sehla, cutin hmailam kan khaweng var mawi, kan khawvel van ram lam pi i hruaitu ah tla kan vote cio sawn ding a si.\nNupawl Ni Le Tuanvo\non July 5, 2015 at 11:43 am\nChinland Today hi Media Website pakhat a si. Media thawn pehparin Rights tampi cu a nei. Asinan tuvekin Bulpak, Party pakhat lang-hngan zetin dokalhnak (dokalhnak ti theihmi ca a si) hi ngan dingah a awm lo, a mawi lo zet. Chin mi media lakah a upa lam le member tam lam kan ti rero nan a Nauhak tuk nak a lang zik ṭheu.\nKan theih dingmi cu Media pakhatin compare cu a tuah thei nan lang-hngan zetin bulpak le Party pakhat a dokalh timi cu CT hin a kuang lo a nawr sawn a si. Media ih tuah lo dingmi a tuah!


US Palik Nupa An Thataw, An Naute Thlakhat Mi Cu Hngakṭah Ah A Cang – Meifar\nUS Palik Nupa An Thataw, An Naute Thlakhat Mi Cu Hngakṭah Ah A Cang\nJanuary 7, 2022 admin Myanmar 0\nUS, Florida ih police officer nupa tuakkhat cu bulpak thinharnak an neih ruangah an nunnak an liamter ih an fapa thlakhat mi cu nulepa nei lo hngakṭah ah a cang.\nAn nupa in kum reipi sung police officer an rak ṭuan zo ih miṭha le mifel zet an si, harsatnak phunphun lak ihsin khuasung mipi pawl an humhim ṭheu. An nupa in an duhdawt zet ih fapa te an nei hnuah an ngaina aw deuhdeuh.\nAsinan, December 31, 2021 ah innsang pabik Clayton cu amah le mah a thataw, a zan kumthar zingpit ah a nupi Victoria khal a pasal dung thlun in thatawk a tum nan a thi hngal lo ih siizung ah an tlanpi, siizung ah an tuamhlawm rero nan ṭha lam a pan thei nawn lo ih ni 2 hnuah a nunnak a cem.\nAn fapa thlakhat mi cu a pate hnenah aum ih an tantanmi an innsang pawl cu an riahsia tuk. An thatawknak san hi an phuangsuak hrih lo ih palik pawlin an zingzoi rero lai. Victoria ih pi in, “Nupa duhdawt aw zet an si, Romeo le Juliet thuanthu vek an si. Hitin mual in liamsan cu kan theithiam lo ih kan tuarthiam lo” a ti.\nAn hnaṭuannak palik bawi in, “Palik pawl khal minung kan si ve thotho ruangah beidonnak, thinharnak phunphun kan nei ve. Kan hnaṭuanpi pahnih in mual in liamsan cu poi kan ti tuk ih kan tuarnak hi ṭongkam in kan relsuak thiam lo” tin a facebook cahmai ah a tarlang.\n“Maw Fala, Malte Aa’Awter Deuh In Um Awla Pasal Na Tong Lohli Ding, Nunau Fimtuk Cu Mipa Hip Theinak Iang An Nei Mal” A Ti >>>


Tidai Hnuaiah Meisa A Alh Rero – Meifar\nTidai Hnuaiah Meisa A Alh Rero\nLeitlun ah thilmak tam zet aum ih mifim mithiam pawl khalin a san le vang an zingzoi suak thei lo. US, Chestnut Ridge Park sungih um hi a mak in a danglam zet. Tidai (Waterfall) hnuaiah meisa a alh ringring, himi meisa a alhnak hi khuahlan laipi ihsin a si zo.\nHimi meisa alh aum ruangah a hmunram cu park ah an tuah ih a hminthang phah zet. A hmin ah Eternal Flame Falls tin an ko, hlanlai ahcun an rak serh zet ih thawinak tla an tuah. Thil titheinak pakhat khat aum ding ti an rak zum ruangah an serh zet, ṭhenkhat in leitlun boruak a siat tik lawngah himi meisa hi a mit ding ti an zum.\nMeisa a alh sung cu leitlun boruak a ṭha lai tin an rak hminsin. Leitlun mifim scientists pawlin het leh chet tin an rak zingzoi ih himi umnak lungto pawl hi an upat tuk ruangah le leihnuai ih um gas pawlin himi meisa hi an sersuak tin zumnak an nei.\nAsinan, Discovery pawlkom in hmun dangih an hmuhmi meisa alh vek a si lo. Hmundang ih pianphung tabawah meisa alh an hmuhmi pawl cu lungto danglam le leihnuai gas ruangah a si tlangpi nan himi meisa alhnak leihnuai le lungto lakah thil danglam zianghman aum lo an ti. Tidai hnuai ih meisa alh hi a dim caan le a alh nasat caan aum ih leitlun thilmak pakhat cu a si ding.\nA Rualpi Pawl Thawn Rawl An Va Ei, A Thiarawk Sungah An Rak Tlanhlo Thluh, Rawlei Man Pek Ding A Neih Lo Ruangah A Talbuai\nNam Saupi Keng Pawlin Central Chin Pawlpi Ah Bike 2 An Ru, Tawh Khal An Cep Tan


Ka Ngai ka semnak khua! - Chinland Today Media\nMarch 26, 2009 4:41 pm·3 comments\nA caan cu thlatang lai a si ih, Falam khua cu mero cumci zam phah in a dai zet. A tikcu cu sun le zanlam kar lak hrawng a si. A dai deuh ruangah maw thei hlah, vate awn mawi zetzet pawl tla an awn theih ding a um tuk lo.\nNii cu a tla zik rero ih duh vek in taksa a hlum tir thei nawn lo. Thlatang thlifim mal tete a hrang phahphah ih a dai nawn. Cu lai fang ah Vankau tlang sizung pi piah lam ah Salai le Mawite cu Var lilawn pi le Lumbang khua thlir phah in duhdawt nak thu an ruah aw rero.\nA cann cu 1987 December thla a si ih phunsang tlawng ta pawl tlawng kai ding ah kawl rawn lam ih an feh rero can a si. Salai khal feh ding a cu zo nan, a duhdawt zet mi Mawite ruang ah feh thiam hrih lo in a um.\nMawite cun, “Salai nang cu Rangoon lam na thleng ih, fala mawimawi na hmu tik ah in hngilh ding ka phang”. A hun ti. Salai cun, “Mawite, kei cuvek mipa ka si lo pi, ka dam sung nangmah siar lo zohman ka duh thei nawn lo ding. Tlawngkai ka theh veten kan thit aw ding ti thei ringring in, rin um zet in, in rak hngak aw la maw” tin Mawite cu kuah phah in a hun sim ve.\nSalai le Mawite cu an duh aw nak a rei zo nan, Salai nu le pa in Mawite an duh lo, ziang ah tile hnamdang le cathiam a si lo bak ah an nun a har deuh. Salai te cu Falam ah mi neinung lam le cathiam sung an si ruangah an thuhla hman Salai nu le pa hnen ah tha ten an thei tir ngam lo. Rei nawn an pahnih in tawng ding thei lo in an um hnu ah, Salai in, “Thaizing U Kemsi te in kiangah in rak thlah man lo ding maw?” a ti.\nMawite cun sup thei nawn lo mi mitthli hlum, fim te thawn, “Lo thlah cu ka duh tuk nan, na nu le pa, u le nau pawl in an lo thlah zik fawn ih, in hmu le cu an thin a nuam lo pang ding” tin a let sal. Cu ve te cu, Salai khal sang dan ding thei nawn lo in makeup hmang tul lo mi Mawite biang sen te par ih a luang mi mitthli fimvar te cu a kut daizet thawn a hnul sak.\nReinawn lai an pahnih in tawng lo in an um ih, a tawp ah Salai in “Mawite kan duh aw nak hi zonih hman in then thei lo ding ti thei ringring aw, fel ten in, in rak hngak aw maw” a ti. Mawite cun, “ Salai kei tla nang lo cu zo hman ka duh thei nawn lo ding, felten um ve aw la, …… a ti ih a tawng cem man hlan ah, Salai cun rose par sen zerzi vek ih mum mi Mawite hmur cu a vun hnam.\nMawite hmur rim cu hmur sensi man awl bik pawl rim te a nam nan, Salai hrang ah cun leithlun ih rim thaw bik, paisa ih lei thei lo mi thil man khung tluk a si. Culai fang ah Falam khua sung cu meisa a vang zo ih, thlatang cumci pawl thawn zoh a mawi in thinlung a nuam tir zet. Vankau tlang veng in fala le tlangval hrek khat pawl tla cu Video zoh ding in khawsung lam ah an feh phahphah thlang.\nA thaizin a kim ih, U Kemsi te in kiangkap cu mawtaw an awn celcel. Hrek khat engine start thei lo ih, Dr. Akui inn lam tiang va mawn na, hrek khat horn an tum ciamco na in, Falam thlatang zingpit cu khual tlawng feh le, tlawng kai feh ding pawl thawn, Falam zingpit cu an hmuak cio. Salai khal cu a u le pawl thawn RTC lusau pawl par ah cun paih lo zet, thinlung um lo in a tak sapi lawng thawn a kai ve.\nAn mawtaw to cu an tet nawn ih, to nak tha ngah ding ah mi hrek khat cu an cuh aw ciamco. Pasal, unau, fa le rak thlah na tin mi an kim zet. Salai cu Mawite in ra thlah ve pang pei maw tin khua a thlir rero nan, Mawite cu hmuh ban ah a um lo. Cu ti cun RTC lusau pawl cu Cinnmual tlang a liam ruahro. Zamual khawlu an thleng zik ah Vankau tlang lam cu Salai cun a hun cuan ih, mizan lam ih Mawite thawn an um tlang nak te kha mero cumcii zam phah in fiang lemlo in a hun hmu.\nMawtaw a cawl ih, mawtaw spare pa in “Mawtaw man!” tin a au a theih in a thil ruat mi pawl tla cu an vai darh hlo thet. Cu ti cun, Bamboo camp ah rawl ei ding in an tum ih, Salai cu rawl tla ei thei lo in mawtaw par ah a it. A u in “Na dam lo maw si?” a ti ih, Salai cun “ Mawtaw ka ri deuh” a ti.\nCu ti cun, Salai cu Rangoon RC-2 ah cun, first year a kai ve. Mawite thawn cu ca an kuat aw ringring nan, an pahnih in an lungleng an tuar lo. Ni le caan a liam rero ih kawl ram buai nak a hun suak, Salai khal cu Kawl pawl ih dik lo zet ih in uk nak duh lo zet tu a si vek in March thla ah Main campus ah kaih nak a tuar ve. Rei lo te Insein thawng inn ah an thlak ih, an suah sal. Ram buai ruangah cu ti cun, Mawite thawn tla duh vek in an peh zawm aw thei nawn lo.\nJune tla a hun thleng ih, tlawng a pit ruangah Salai cu, Mawite hmu ding in le, a nu le pa hnen ah tha ten an duh aw nak thu sim ding ah a suahsem nak Falam khua lam pan in Mingaladun airport ih sin Kalemyo ah vanzam in a tlung. Cu ti cun, kalemyo cu sun ah a tleng ih, riak hman riak duh lo in, sumdawng pawl mawtaw thlun in Falam ah a lan.\nFalam cu zann nawn ah an thleng ih, khua a fur thlang ruang ah ruah mal tete a sur phah phah. Lumbang in Falam a hun cuan cu, fiang lem lo in meivang tete thawn a mawi hleice in a hmu. A thaizing ahcun, zohmang sim lo ten, Mawite leng ding ahcun, an dawr Falam bazaar mawitir bik le sunglawi tir bik mi FBA headquarter tang lam dawr tlar ah a va feh.\nZingpit a si ih, Falam bazaar cu dawr zuar pawl le thil lei pawl thawn an khat na sa in an buai celcel zet. A hrek khat in “ar ti in lei aw” rak ti na, “antam tawm khat ngamu” rak ti na in an thawmvang cu ngai a nuam zet. Hrek khat an ar zuar mi pawl an rak khuang celcel. Fur a si nan, ruah a sur lo lai fang te a si, lei cu a bek/ciar nawn. Ni a tlang ih Falam khua cu a fai in a thar hleice zet a bang, mi thinlung tla a nuam tir hleice cuang. Rualpi hrek khat in Salai cu “Ziangtik ah na thleng , in rak leng aw” rak ti na “lakphak kan in pei cu rak ti na” a rual pi pawl cun an biak celcel.\nMawite te dawr cu a lut ih, Mawite si lo in Mawite nau nu dawr kil lai a va hmu. Mawite nau nu cun “Ai! U Salai, ziang tik ah na thleng, na dam maw?” a ti in Salai khal cun, “mi zan ah ka thleng, ka dam” a ti ih, “Mawite teh?” a ti fang ah, Mawite nau nu cun, “Um hrih maw, Aksing te dawr ah lakphak ka va cah ta ding” a ti ih a suak. Salai cun thinphang nawn in a rak hngak rero. Mawite nau nu cu rei lo te ah Lakphak khu vutvo le sang phun thum, li lai thawn a ra lut.\nLakphak an in phah cun Mawite nau nu cun, “ka u Mawi cu kumli sung Pathian hna tuan ding ah, CCOC ah pum a pe aw ih thlanglam Laitlang ah a feh zo” tin, Salai mithmai zohngam lemlo in a hun sim. Cu mi a theih ve ten Salai cu a lung a mit curco vek in a thei aw ih ziang tawng ding khal thei lo in milem vek in cang lo in a um ringring.\nCaan le tik cu a her aw vivo ih, kawl ralkap pawl in ram uk nak an lak hnu ah Salai khal cu, kaih ding mi ah a tel ih India lam ah feh ding in a tim a tuah aw ve. A rual pa thawn vankau tlang lam pan in an pawk ih, a hlan Mawite thawn an tlanlennak hmun te an thleng in, Var lam hei cuang phah in, a mit thlam ah cun Rangoon a feh zik zanlam ih an tawng te kha a hun mang cuahco.\nSalai cun a thinlung in “Mawite zianghman nih in then thei lo ding kan ti nan, ram uk nak that lo ruangah duh lo cing in kan then aw ding si hi, Pathian in tawn aw nak caan tha in pe leh hram seh, damten mangtha” tin duh thu a sam rero lai ah a rual pa in a hei ko ih, Falam khuasung lam an hei cuan lala. A ni cu October ni 5, 1988 a si ih, ni khua a tha zet, mero ti vek khal hmuh ding a um lo.\nVankua tlang in Falam khua an zoh ih Falam khua cu ni dang hngak in a mawi cuang, a fai cuang a bang. Falam Baptist biak inn pi canphio/rangva cu Ni in a tlet ih a tleu zet, diamond tum pi a bang. A khat tawk in Cinnmual lam in thirleng to pakhat, hnih an lang, mi khua lak leng mi pawl tla an hmu phah phah thei.\nU Khuanglam mawn mi Sizung mawtaw Jeep rang tla cu Dr. Akui lak ding ah khawsung lam a suk ih, lei khu le nauhak pa hnih, thum lai in a dung lam in an dawi rero an hmu phah. Salai ih suah nak Falam sizung pi tla, tlangpar in an hei cuan cu a mawi hleice cuang. Salai cun a rual pa cu hei zoh phah in, ” Falam hi ziang tik ah kan hmu sal leh pei aw?” a hei ti. A rual pa cun, “ sim thei a si lo” tin lungleng hmel pu zet in a hei let.\nCu ti cun, an pahnih in Falam khua mawi deldi te cu tawng lo in rei nawn an hei cuang lai fang ah, an rualpi dang pawl an ra thleng ih “ra uh kan kim zo kan feh ding” an ti ih, cu ti cun Sunthla lam pan in Salai & Mai, kan lai mifim pawl, pacang tha, nupi tha, mi raltha pawl suahkeh nak le a duhdawt zet mi Mawite thawn an thlanleng theu nak Falam khua lipii cu, ui cing in le siang lo na cing in Salai cun a feh san ta.\n(Himi cahram hi October 1988 ih Ralkap uk nak do le duh lo ih kawlral kap uk nak do sal ding ih Champhai camp, India ih a fehtlang mi Falam tlawngta pawl thei ringring nak ah).\non March 27, 2009 at 9:43 am\nA va pawi ve, kan ram cozah cu tha seh la. Salai le Mawite hi an co aw ding nan !!!!!!!!!!!!!!!!!!!!!!!!!!!\non March 27, 2009 at 3:42 pm\nHimi thungai rori a si, zangfakhai in, ram that lo ruangah ti aw, midang khal hivek an tampi ding ka zum..A peh a ngan mi a um lai maw?\nU Piangte hi a mai tawn mi rori a si ko lo maw….\nMawite ih thuhla …theih ding a um nawn lo ee….\nSalai, Mai says:\non March 30, 2009 at 9:04 am\nKanram tha lo hman sehla, duhmi thawn kaihra lentlang cu, na hngak hlap zet ding ka zum!!!!!!